ЖҚВ: мажмуавий вазифалар ва иқтисодиёт устунлари\nВИЛОЯТ ҲОКИМИ ЖАНСЕЙИТ ТУЙМЕБАЕВНИНГ МАРКАЗИЙ КОММУНИКАЦИЯЛАР ХИЗМАТИДА ПРЕЗИДЕНТ МАКТУБИДА БЕЛГИЛАНГАН ВАЗИФАЛАРНИНГ ЖАНУБДА ҚАНДАЙ АМАЛГА ОШИРИЛАЁТГАНИ ҲАҚИДАГИ МАЪРУЗАСИ\nБугун биз Президент Нурсултан Назарбаевнинг юртимиз тараққиётида янги уфқларни белгилаб берган «Қозоғистоннинг учинчи замонавийлашуви: дунёвий рақобатбардошлик» Мактубининг муҳим аҳамиятини қайд этмоқдамиз.\nЯнги марраларни “бир ёқадан бош чиқариб” забт этиш ва иқтисодиётни юксалтириш йўлида Жанубий Қозоғистон вилоятининг ҳам муносиб улуши бор.\nБугун Жанубий Қозоғистон вилоятининг Учинчи замонавийлашувга Давлат раҳбарининг Мактуби нуқтаи-назаридан қўшган ҳиссасини баён этишни мақбул кўрдим.\nИқтисодий ривожланишнинг янги модели\n2016 йил натижалари бўйича минтақанинг ижтимоий-иқтисодий ўсиш суръати сақланиб қолди. Минтақавий ялпи маҳсулот ҳажми 1,1 фоизга ортиб, 2 трлн. 808,4 млрд. тенгени ташкил қилди.\nҚатор соҳаларда вилоят етакчи ўринларни эгаллаб келмоқда. Чунончи, қишлоқ хўжалик маҳсулотлари ишлаб чиқариш ҳажмининг республикадаги улуши 1,3 фоизни ташкил қилди.\nиссиқхоналар – 1123 га, улуши – 80 фоиз;\nпахта – 286,7 минг тонна, улуши – 100 фоиз;\nбоғ маҳсулотлари – 1 млн. 264,5 минг тонна, улуши – 61,1 фоиз;\nузум – 51,4 минг тонна, улуши – 37,8 фоиз;\nсабзавот – 944,2 минг тонна, улуши – 25 фоиз.\nБиринчи устувор: Иқтисодиётнинг жадал технологик замонавийлашуви.\nБиринчи мажмуавий вазифа: рақамли технологиялардан фойдаланган ҳолда яратилаётган янги саноатни ёйиш.\n“Рақамли Қозоғистон” дастури кўрсаткичларига кўра, 2020 йилга бориб, компьютер саводхонлиги даражаси 80 фоизни ташкил қилиши керак. 2016 йил натижалари бўйича вилоятда бу кўрсаткич 79,2 фоизни ташкил қилди.\n“Ақлли шаҳар” лойиҳаси доирасида жорий йилда “Smart Ontustik” лойиҳаси концепциясини тайёрлаш бошланди. Мазкур лойиҳа минтақадаги қатор индустриявий-ижтимоий муаммоларни ҳал қилиш имконини беради.\n2015-2019 йилларга мўлжалланган индустрлаштириш доирасида мамлакатимиз 630та лойиҳани амалга татбиқ этиш режаланган бўлса, улардан 135 таси ёки 21,4 фоизи Жанубий Қозоғистон вилоятига тегишлидир.\nДастур амалга оширила бошлагандан бери қиймати 206,6 млрд. тенгелик 159та лойиҳа амалга оширилиб, 9,5 минг янги иш ўринлари яратилди. 101 млрд. тенгелик маҳсулот ишлаб чиқарилди.\nЖорий йилда Дастур доирасида 37 млрд. тенгелик 17та лойиҳани адо этиш режаланган. Натижада, 900 янги иш ўрини яратилади. Жорий йилнинг биринчи уч ойида қиймати 1,7 млрд. тенгелик 2та лойиҳа амалга оширилди. (Сармоялар миқдори; “Рахат-Шимкент” – 850 млн. тенге. “АЗИЯ Агро” – 619 млн. тенге, “Сирли Сўзоқ” – 222,9 млн. тенге).\nРеспубликада ишлаб чиқарилаётган пахта толали, пахта ипли газламалар, гилам ва гилам маҳсулотлари, керамогранит плиталарнинг 100 фоизи вилоятга тегишли. Бундан ташқари, мамлакатимизда ишлаб чиқарилаётган 47,7 фоиз минерал сувдан ташқари, трансформаторларнинг 46 фоизи, цементнинг 28 фоизи, фармацевтика маҳсулотларининг 22,6 фоизи вилоятимиз ҳиссасига тўғри келади.\nШу билан бирга, минтақа корхоналари цемент, целлюлоза, мотор мойлари, трансформаторлар, ПВХ ва алюмин профилларни, шунингдек, гўшт, ёғ, гилам, газлама ва фармацевтика маҳсулотларини экспорт қилмоқда.\nШунингдек, Шимкент нефтни қайта ишлаш заводи модернизация қилинмоқда. Бу корхонада эндиликда 6 млн. тонна нефть қайта ишланади, юқори октанли бензин ишлаб чиқариш 100 фоизни ташкил этади.\nАлоҳида қайд этиш жоиз, Жанубий Қозоғистон вилояти мамлакатимиздаги пахта етиштирадиган ягона минтақа. Ушбу шўъбани ривожлантириш мақсадида республикадаги биринчи махсус иқтисодий минтақа – “Оңтүстік” ҳудудида 10та лойиҳа амалга татбиқ этилиб, 1056 иш ўринлари яратилди.\nТаъкидланган минтақада илғор технологияларни қўллаётган 2та гилам фабрикаси фаолият юритмоқда.\nИккинчи мажмуавий вазифа: анъанавий базавий тармоқларнинг ривожланиши.\nАгросаноат мажмуасини иқтисодиётнинг янги драйверига айлантириш учун аниқ чоралар кўрилмоқда.\nВилоятда Президент Мактубида белгиланган яна бир муҳим вазифа – ширкатлар тузиш бўйича фаол иш юритилмоқда.\nБугунги кунда вилоятда 363та қишлоқ хўжалик ширкати тузилган. Уларга 40 мингга яқин(39591) фермер ва уй хўжаликлари бириктирилган.\nМинтақада ердан самарали фойдаланиш, суғориладиган майдонларни кенгайтириш, ишлаб чиқаришга янги технологияларни жорий этиш, шунингдек, иссиқхоналар ва интенсив боғлар майдонини кенгайтириш бўйича ҳам ишлар давом этмоқда.\nЖорий йилда экин майдони 792,3 минг гектарни ташкил қилди (2016 йили 788,8 минг га). Интенсив боғлар майдони 2630 гектарга кенгаяди.\nБугунги кунда фермерлар интенсив боғнинг даромадли соҳа эканлигига амалда ишонч ҳосил қилдилар. Агар оддий боғларнинг гектаридан 40-50 центнердан ҳосил олинса, интенсив боғларда ҳосилдорлик гектар бошига 500-600 центнердан тўғри келади.\nБундан ташқари, 493 гектарда ёнғоқзор ва илк бор 50 гектарда бодомзор барпо этиш режаланмоқда.\nИссиқхоналар майдони 1323 гектарни ташкил этади.\n2017 йили мол бўрдоқилаш майдончалари сони 12163тага етса, оилавий сут фермалари 722тага ортиб, 1938тага етади.\nКичик паррандчилик фермалари сони 14тага кўпайиб, 42тани ташкил этади. Балиқчилик хўжаликлари сони ҳам 4тага ортиб, 31тага кўтарилади.\nЧорвачиликни ривожлантириш йўналишида 3013 кичик мол бўрдоқилаш майдончаси ва 722 оилавий сут фермаси, шунингдек, 14та кичик паррандачилик фермаси ва 4та балиқчилик хўжалиги очилади. Яна бир устувор йўналиш – сармоядорлар билан биргаликда биз йирик лойиҳаларни амлга оширишга киришдик. Масалан, Қазиғурт туманида сариёғ ва қуритилган сут заводи қурилмоқда. Унинг смета баҳоси 603 млн. тенге. Корхона лойиҳа қуввати бўйича йилига 17,5 минг тонна маҳсулот ишлаб чиқаради. Бундан ташқари, “Ордабасы-Құс” курка гўшти етиштириш корхонаси йиллик ишлаб чиқариш қувватини 25 минг тоннага оширмоқчи.\nВилоятда илк бор пиллачилик соҳасини тиклаш йўлга қўйилди. Чунончи, Байдибек туманида “Пиллачилар ва боғбонлар бирлашмаси” тузилиб, унинг ҳудудида 25 гектар майдонга тут кўчатлари ўтқазилди.\nУчинчи мажмуавий вазифа: меҳнат бозорини модернизациялаш.\nЖорий йилда ойлик маош 15,8 фоизга ўсиб, 98 960 тенгени ташкил қилди. (2016 йили – 85693 тенге)\nТадбиркорликни қўллаш ва ишсизликни камайтириш мақсадида 2017 йили 10,9 млрд. тенге ажратилиб, 64 минг одамни жалб этиш режаланмоқда.\nДавлат дастури доирасида 2017 йилнинг биринчи чорагида 21192 фуқарога ижтимоий ёрдам кўрсатилди (йиллик режанинг 33 фоизи). Жами, 3300 иш ўрини барпо этилган.\nБундан ташқари, Марказий ижроия органи билан Меморандум имзоланиб, 66784 янги иш ўринини яратиш режаланган.\nАҳоли зич жойлашган минтақалардан шимолий ва ғарбий минтақаларга кўчириш мақсадида Шимкентда “Меҳнат бозорининг мобиллигини ошириш” мавзуида бизнес-форум ўтиб, унинг доирасида ташкил этилган бўш иш ўринлари ярмаркасида Қўстанай, Павлодар, Шимолий Қозоғистон, Шарқий Қозоғистон вилоятларидан 60дан зиёд вакиллар иштирок этди.\nБугунги кунда 672 оила шимолий минтақага кўчиб кетишга тайёргарлик кўрмоқда, яъни, 1008 нафар меҳнатга яроқли фуқаролар. Улардан 116 нафари қишлоқ хўжалиги билан, 98 нафари тадбиркорлик билан, 794 нафари давлат корхоналарида меҳнат қилишади.\nИккинчи устувор: бизнес-муҳитни тубдан яхшилаш ва кенгайтириш.\n1.Кичик ва ўрта бизнеснинг улуши.\nЖорий йилда кичик ва ўрта бизнеснинг фаол субъектлари сони 176684 тани ташкил қилди, республикадаги улуши 15,3 фоиз.\n2017 йили ушбу йўналишга 2075 фуқарони молиялаштириш учун 5,1 млрд. тенге кўзланиб, 1000дан зиёд янги иш ўринлари яратиш режаланмоқда. Шунингдек,”Даму” жамғармаси Аграр кредит корпорацияси ва бошқа молиявий ташкилотлар орқали тадбиркорларга имтиёзли шароитлар яратилмоқда. Иккинчи даражадаги банклар орқали давлат хазинасидан 1 млрд. тенге бюджет кредитлари йўналтирилди. Кичик ва ўрта бизнесга 8,5 фоизли кредитлар берилади (бозорда 19 фоиз).\n2. Энергетика, транспорт, логистика ва уй-жой-коммунал хўжалиги соҳасида хизматлар сифатини яхшилаш.\nУмуман олганда, вилоят аҳолиси электр энергияси билан 100 фоиз таъминланган. Бинобарин, 149 аҳоли манзили электр энергиясининг сифатли таъминотига муҳтож. Хусусий уйлар қурилиши давомида уй соҳиблари техник талабларга риоя қилмаган ҳолда электр тармоқларига уланиб олишган.\n2017-2020 йилларга мўлжалланган электр энергияси таъминоти режасига кўра, вилоят 100 фоиз сифатли электр энергияси билан таъминланади.\nМаълумот учун: Шимкент шаҳрида “Бўзариқ”, “Астана 1,2” (430 000 аҳолига) подстанциялари қурилиши олиб борилмоқда. Жорий йилда Мақтаарал, Чордара ва Сариоғоч туманларида (705 минг аҳолига) “Қизиласкер” подстанцияси қурилиши бошланади. Бу йўналишда жорий йил бюджетидан 11,5 млрд. тенге ажратилган. 87 аҳоли манзили аҳолиси сифатли электр таъминотига эга бўлади.\nИчимли сув билан таъминлаш\nВилоятимиз аҳоли манзилларининг 73,2 фоизи ичимли сув билан таъминланган (аҳолининг 90 фоизи). Бу кўрсаткич бўйича республикада 4-ўриндамиз. Махсус дастур қабулланган, унга кўра 844 аҳоли манзилидан 701 таси (83 фоизи) ичимли сув билан таъминланади.\nШу билан бирга, Шимкентдаги «Су захиралари – Маркетинг» компанияси МДҲдаги етакчи корхоналардан бирига айланди. У 40.0 млн. евро (9,1 млрд. тенге) миқдорида сармоя жалб этди ва тўла автоматлаштирилган тизимни йўлга қўйди. Биогаз ишлаб чиқариш билан бирга электр қуввати чиқарувчи мажмуани қурди.\nТабиий газ билан таъминлаш\nБугунги кунда аҳоли манзилларидан 35,5 фоизи (аҳолининг 62 фоизи) табиий газ билан таъминланган. 2016 йилда бу кўрсаткич 32,5 фоизни ташкил этганди. Минтақада аҳоли сони ортганлигини ҳисобга олсак, бу республикадаги энг яхши кўрсаткичлардан.\n4 йил давомида 383 аҳоли манзили табиий газ билан таъминланади.\n2021 йилгача табиий газ билан таъминланган аҳоли манзиллари сонини 683 (80,9 фоиз) тага етказиш, бошқача қилиб айтганда 2 млн. 720 минг кишини (95,6 %) “зангори олов” билан таъминлаш кўзда тутилган.\nҚозоғистон халқига Мактубида Элбоши йўл қурилиши ва уни тиклашга алоҳида эътибор қаратди.\nЖорий йилда транспорт соҳасини ривожлантиришга 21 млрд. тенге сарфланади. Бу кўрсаткич бўйича вилоятимиз биринчи ўринда.\nЙил охиригача 201,5 км. автомобиль йўллари, 18 кўприк фойдаланишга топширилади, қониқарли аҳволдаги маҳаллий йўллар улуши 64,4 фоизни ташкил этади.\n“Ғарбий Европа – Ғарбий Хитой” транспорт даҳлизининг 420 чақиримида созлаш ишлари амалга оширилади, 357 чақирими (85 фоизи) фойдаланишга топширилди.\nШимкентни мегаполисга айлантириш мураккаб вазифалардан бири. Жаҳон амалиётига кўра, мегаполислар қаторига кирувчи шаҳарлар қатор махсус кўрсаткичлар ва индикаторларга эга бўлиши лозим.\nШимкентга оид кўрсаткич ва индикаторларни аниқлаштириш жараёни давом этмоқда. Масалан, шаҳардаги хусусий уйлар сони 217 мингтани (уларда аҳолининг 60,7 фоизи ёки 560 280 киши яшайди) ташкил этади. Кўп қаватли уйлар сони эса атиги 2042 тани (уларда аҳолининг 39,3 фоизи ёки 362 720 киши яшайди) ташкил этади. Шимкентда жами 923 000 киши яшайди.\nШу кунларда «Shymkent City» лойиҳаси амалга оширилмоқда. 420 гектар ерни эгаллаган мазкур лойиҳага мувофиқ, жорий йил охиригача асосий инфратузилма ишлари ниҳоясига етади. Келажакда у 70 000 одам яшайдиган туманга айланади.\nҚўчқор ота дарёси соҳилидаги ва Эски шаҳардаги уйлар ўрнида янги, замонавий кўп қаватли уйлар қуришга тайёрланмоқдамиз.\nРеспубликада жон бошига чаққанда кўкаламзорлаштирилган ҳудудлар 10 квадрат метр, Шимкентда 3 квадрат метрни ташкил қилади. Шунинг учун вилоят ҳокимлиги илк марта “Шатқал” дастурини йўлга қўйди. Шунингдек, режаланган 16 та истироҳат боғидан 5тасида қурилиш ишлари юритилмоқда. Астанадаги каби, шаҳар атрофида яшил белбоғ яратиш мақсадида 5064 гектар ерга кўчат ўтқазилди. 2021 йилга бориб улар сонини 20 мингтага етказиш мўлжалланган.\nДавлат-хусусий ҳамкорлигини ривожлантириш\nЖорий йилда давлат-хусусий ҳамкорлиги орқали 30та лойиҳани амалга ошириш режаланмоқда. 7та спорт, 17та таълим ва 5та соғликни сақлаш иншооти шулар жумласидан.\nМаълумот учун: 6та лойиҳа бўйича хусусий ҳамкор аниқланди. 7та лойиҳага танлов эълон қилинди. 17та лойиҳага тегишли ҳужжатлар тайёрланмоқда.\nДавлат-хусусий ҳамкорлиги доирасида болалар боғчалари сонининг ортиб бориши туфайли яқин 3 йил ичида болаларни боғча ўринлари билан таъминлашни 100 фоизга етказиш режаланмоқда.\nУй-жой-коммунал хўжалигини замонавийлаштириш\nВилоятда 87 214 киши уй-жой навбатида турибди. Уларнинг муаммосини ҳал этиш учун турли молиявий воситалар, шу жумладан, давлат-хусусий ҳамкорлигидан фойдаланган ҳолда, камида 1 млн. кв. м. уй-жойни фойдаланишга топшириш ниятидамиз.\nЖорий йил бошидан буён 206 минг кв. м. уй-жой фойдаланишга топширилди (республикадаги улушимиз – 5,7 фоиз, 5-ўрин).\nЖорий йилда давлат дастурига кўра, жами майдони 700 минг кв.м.ни ташкил этувчи 8052 квартирани фойдаланишга топшириш ниятидамиз.\n- кредитга берилади – 734 квартира (46,5 минг кв.м.)\n- ижарага берилади – 4497 квартира (277 минг кв.м.)\n- тижорат уй-жойи – 758 квартира (67 минг кв.м.)\n- якка тартибда қурилаётган уйлар – 2063 квартира (309,5 минг кв.м).\nБугунги кунда вилоятда 172 одам уй-жой қуриш учун навбатда турибди. 2021 йилгача 25 736та уй-жой қуришга мўлжалланган ер участкасига тегишли муҳандислик инфратузилмалари ўтказилади.\nУчинчи устувор: макроиқтисодий барқарорлик\nЖорий йилнинг 3 ойида саноат маҳсулоти ҳажми 183 млрд. тенгени ташкил этди ва 4,8 фоизга ўсди (республикадаги улуши – 3,4 фоиз, ҳажми жиҳатидан 9-ўринда, ўтган йилнинг шу даврига нисбатан ўсиш суръатига кўра – 10-ўринда).\nҚишлоқ хўжалиги маҳсулотлари умумий ҳажми 64,4 млрд. тенгени ташкил қилди ва 2,2 фоизга ўсди (республикадаги улуши – 18,2 фоиз, ҳажмига кўра 1-ўринда, ўсиш суръатига кўра – 8-ўринда).\nВилоятга йўналтирилган инвестициялар ҳажми 2 марта ошди, қурилиш ишлари ҳажми 3,3 фоизга кўтарилди (республикадаги улуши – 6,4%, 5-ўрин, ўсиш суръатига кўра – 1 ўрин).\nСолиқ-бюджет сиёсатини янги иқтисодий вазиятга мослаштириш\n2017 йилнинг 3 ойи давомида давлат бюджетига тушган солиқлар ва бошқа тушумлар 72,3 млрд. тенгени ташкил этди, режа 12,4 фоиз ортиғи билан адо этилди, ўтган йилнинг шу даврига нисбатан 12,3 фоизга ўсди. Маҳаллий бюджетга 27,4 млрд. тенге тушди.\nТўртинчи устувор: инсон капитали сифатини яхшилаш\nАҳоли зичлигини ҳисобга олган ҳолда мазкур устуворликни вилоятимизда татбиқ этишнинг асосий йўллари: инсон капитали сифатини ошириш; қишлоқ хўжалигини интенсив ривожлантириш имкониятларидан максимал фойдаланиш; туризм соҳасини ривожлантириш ва янги иш ўринлари барпо этиш (вилоят аҳолиси – 2 882 минг киши, республикадаги улуши – 16 фоиз).\nТаълимни иқтисодий ўсиш янги моделининг марказий бўғинига айлантириш.\nВилоятимиз аҳолининг демографик ўсиши жиҳатидан республикада энг юқори ўринлардан бирида. Сўнгги уч йил мобайнида ўқувчилар сони йилига ўртача 30 минг нафарга кўпайиб борди.\nЎқувчилар сонининг ортиши муносабати билан яқин 4 йил давомида 205 та янги мактаб қурилиши режаланмоқда.\nБугунги кунда вилоятимизнинг 1028 та мактабида 611 318 ўқувчи таълим олмоқда. Бу – республикамиздаги ўқувчиларнинг бешдан бир қисми, яъни 21,4 фоизи (республикада 2 859 012 ўқувчи таълим олмоқда) вилоятимизда ўқимоқда, дегани.\nБу йил 32 964 ўқувчи 11-синфни (улардан 24 840 нафари қозоқ, 2852 нафари рус синфларини) тугатмоқда. 21 747 ўқувчи (78,5 фоизи) ягона миллий тестда билимини синашади. Бу кўрсаткичга кўра вилоятимиз республика бўйича ўртача кўрсаткичдан 5,2 фоиз юқори.\nБугунги кунда 3-6 ёшдаги болаларни боғчалар билан таъминлаш 85,1 фоизни ташкил этмоқда (2016 йилда – 84,6 фоиз), вилоятда 1 666 мактабгача муассаса ишлаб турибди (2016 йилда – 127таси очилди, улардан 118 таси – хусусий). Минтақамизда 901 та хусусий болалар боғчаси бор, улар республикадагининг 37,3 фоизини ташкил этади (республикада жами 2413 та хусусий болалар боғчалари бор).\nАстана шаҳрида ўтган «WorldSkills Kazakhstan» миллий чемпионатида 9 ихтисос бўйича коллеж талабалари иштирок этдилар, 1 олтин, 5 кумуш медаль олдилар.\n2017-2018 ўқув йилидан бошлаб мактаб битирувчилари ўзлари танлаган битта ишчи касбини эгаллашади. Бу эса ишсизлик муаммосини ҳал этишга ўз таъсирини кўрсатади.\n2014 йилда «Серпін-2050» лойиҳаси иш бошлади. 3 йил мобайнида 5627 нафар йигит-қиз Қозоғистон шимоли ва шарқидаги олий ўқув юртлари ҳамда ҳунар коллежларига ўқишга кирди.\nСоғликни сақлаш тизимидаги ўзгаришлар\nСоғликни сақлаш соҳасида кўрсаткичлар яхшиланиб бормоқда. Ижтимоий муҳим касалликлардан ўлим ҳоллари йил сайин камайиб бормоқда. Шу жумладан, онкологик касалликлар (вилоятда – 53,5, республикада – 2,9) ва сил касаллигидан (вилоятда – 2,5, республикада – 2,9) вафот этиш улуши жиҳатидан биз республикадаги энг қуйи кўрсаткичларни бердик.\nЯнги технологиялар жорий этилмоқда: туғма юрак ноқислиги билан оғриган 535 болага амалиёт ўтказилди, улардан 207 таси – “очиқ юрак”да амалга оширилди.\nТана аъзоларини кўчириш бўйича амалиётлар ўтказилмоқда. 82 та буйрак ва 8 жигар кўчирилди. 2017 йилда вафот этган одамдан олинган 2 та буйрак беморларга қўйилди.\nСўнгги 5 йил ичида Жанубий Қозоғистон вилоят соғликни сақлаш соҳасида 205 та иншоот қурилди. 2017 йилда 34 иншоот қурилиши давом эттирилади, 2 та лойиҳа давлат-хусусий ҳамкорлиги асосида амалга оширилмоқда.\nИжтимоий онгни замонавийлаштириш\nЯқинда чоп этилган Элбошининг “Келажакка йўлланма: маънавий янгиланиш” дастурий мақоласи Учинчи замонавийлашув мақсадларини чуқурлаштирди ва тараққиётимизнинг аниқ йўлларини кўрсатиб берди.\nРеспубликамиз тарихий-маданий ёдгорликларининг 80 фоизидан ортиғи Жанубий Қозоғистонда жойлашган. Туркистонни тарихий-маданий ва туристик марказ сифатида ривожлантириш мақсадида “Кўҳна Туркистон” лойиҳаси ишлаб чиқилган ва ЮНЕСКО билан келишилган ҳолда тегишли ишлар амалга оширилмоқда. 2025 йилга бориб Туркистон шаҳрига келаётган зиёратчилар сонини йилига 1,5 млн. кишига етказиш режаланмоқда.\nПляж туризмини ривожлантириш мақсадида Чордара туманида 500 иш ўрини ва ёз ойларида 150 000 одамга хизмат кўрсатиш режаланмоқда.\n“ЭКСПО – 2017” халқаро ихтисослашган кўргазмаси арафасида вилоят ҳокимлиги минтақавий туристик ташкилотлар билан ҳамкорликда кўргазма меҳмонлари учун махсус йўналишлар ишлаб чиқди.\nЙўллар қошидаги инфратузилмаларни мукаммаллаштириш мақсадида ягона дизайн асосида ишланган йўл белгилари қўйилмоқда. Шунингдек, туристик иншоотлар ҳудудини санитария талабларига мувофиқлаштириш учун зарур чора-тадбирлар кўрилмоқда.\n«Хонқўрғон», «Сайрам», «Эски шаҳар”, “Шимкент», «Култепа», «Кўҳна Туркистон», «Ўқсиз» махсус йўналишлари ишга тушгач, анча кўп иш ўринлари очилади, солиқ тушумлари кўпаяди, шунингдек, туристлар учун савдо турлари ривожланади.\nБешинчи устувор: институционал ўзгаришлар, хавфсизлик ва коррупцияга қарши кураш\nҚишлоқ округларининг мустақил бюджетларини жорий этиш долзарб масалаларни ҳал қилишга имкон яратади, уларга молиявий ва моддий захира беради, шунингдек, маҳаллий аҳолининг фаоллигини оширади.\nШу муносабат билан 2018 йилдан 175 та ҳокимликда мустақил бюджет жорий этиш режаланган (бугунги кунда вилоятда 14 туман ва шаҳар ҳокимликлари ишлаб турибди, давлат хизматчилари штати – 1716 та).\nКоррупция даражасини пасайтириш\nВилоят ҳокимлиги қошида коррупцияга қарши комиссия тузилган, унинг махсус йиғилишларида коррупцияга оид масалалар кўриб чиқилган ва тегишли органларга топшириқлар берилган.\nКоррупция сабаблари ва унга олиб борувчи амалларни аниқлаш мақсадида аҳолидан тушган мурожаат ва шикоятлар мунтазам таҳлил қилиниб, кузатиб борилмоқда.\n«Нур Отан» партияси қошидаги комиссия ва «Нур Отан» партияси филиали қошидаги коррупцияга қарши кураш Жамоатчилик кенгаши 2017 йилнинг дастлабки 3 ойи давомида давлат органлари раҳбарларининг ҳисоботини тинглашга оид 27 йиғилиш ўтказди. 35 тавсия берилди, улардан 24 таси бажарилди, 11 таси назоратда турибди.\nКоррупцияга муросасизлик муҳитини яратиш мақсадида:\n- ёшлар ўртасида “Мусаффо сессия”, “Жиноятсиз жамият” акциялари ва семинар-тренинглари, “Коррупция оқибатлари” мунозараси ўтказилди;\n- жорий йил бошидан буён оммавий ахборот воситаларида “Коррупция – эпидемия”, “Коррупция”, “Давлат коррупцияни танламайди”, “Коррупцияга қарши кураш – умумхалқ иши”, “Коррупцияга қарши кураш чоралари” ва бошқа мавзуларда 500 дан ортиқ мақола чоп этилди;\n- “Эшикдан эшиккача” дастури доирасида март ойидан бошлаб вилоятимиз ҳудудида 38 та ахборий билборд қўйилди.\nФуқароларни жадал қабуллаш учун “Келажакка пора бермасдан!” шиори остида коррупцияга қарши жадал гуруҳ тузилди. Бу акцияда:\n- 577 одам қатнашди;\n- 10 дан ортиқ турли ариза ва таклифлар тушди;\n- 15 оммавий ахборот воситасида материаллар чоп этилди;\n- 1000 дан ортиқ плакатлар ва ахборий материаллар тарқатилди.\nБиз Давлат раҳбари Мактубида қўйилган топшириқларни бажариш учун вилоятимизда амалга оширилаётган ишлар мамлакатимизнинг дунёвий рақобатбардошлигини таъминлашга хизмат қилишига ишонамиз.\n, 2017-05-23, 11:21 139


Референдум бюллетенига битта савол ва иккита жавоб варианти киритилади\nNUR-SULTAN. Kazinform – Марказий сайлов комиссияси раиси ўринбосари Константин Петров референдум учун бюллетенни тўлдиришда эътиборга олиниши лозим бўлган жиҳатларни санаб ўтди, деб хабар беради Kazinform мухбири.\nРеферендумда 11 миллион 722 минг киши иштирок этади\nNUR-SULTAN. Kazinform – Қозоғистонда референдум бўйича 10 013 та сайлов участкаси ишга туширилади. Бу ҳақда Қозоғистон Марказий референдум комиссияси раиси Нурлан Абдиров маълум қилди, дея хабар беради Kazinform мухбири.\nNUR-SULTAN. Kazinform – Қозоғистон адлия вазири ўринбосари Алма Муқанова республика референдумида халқнинг умумий мулкини бошқариш ҳуқуқига киритилган ўзгаришларнинг моҳиятини тушунтириб берди, деб хабар беради Kazinform мухбири.\nNUR-SULTAN. Kazinform – ҚР Адлия вазири ўринбосари Алма Муқанова 5 июн куни бўлиб ўтадиган референдум натижалари бўйича ижобий қарор қабул қилинган тақдирда Қозоғистон Президентига нисбатан бир қатор чекловлар жорий этилишини маълум қилди, деб хабар беради Kazinform мухбири.\nNUR-SULTAN. Kazinform – Референдумга қўйилган Конституциявий қонун лойиҳасига кўра, Қозоғистонда президентлик лавозимига 2 мартадан ортиқ сайланишга тақиқ киритилмоқда, деб хабар беради Kazinform мухбири.\nРеферендумда кимлар иштирок эта олади\nNUR-SULTAN. Kazinform – Референдум бўйича Марказий комиссия Қозоғистон халқига бўлажак республика референдуми арафасида мурожаат қилди, дея хабар беради Kazinform мухбири.\nҚозоғистонда референдумни қўллаб-қувватлаш республика штаби тузилди\nNUR-SULTAN. Kazinform – Қозоғистон Маслихатлари депутатлари бирлашмаси референдумни жамоатчилик томонидан қўллаб-қувватлаш бўйича штаб яратиш ташаббуси билан чиқди. Жамоат ташкилотлари ва бир қанча сиёсий партиялар ҳам республика штабига кирди, дея хабар беради Kazinform мухбири.\n5 июнда Қозоғистонда республика референдуми бўлиб ўтади\nNUR-SULTAN. Kazinform – Қозоғистон Президенти Қасим-Жомарт Тоқаев 5 июн куни республика референдумини ўтказиш тўғрисидаги фармонни имзолади, дея хабар беради Ақорда. Kazinform ҳужжатнинг тўлиқ матнини эълон қилади.\nҚозоғистонда референдум ўтказиш нима учун зарурлиги ошкора этилди\nNUR-SULTAN. Kazinform – Қозоғистонда референдум охирги марта 1995 йилда амалдаги Конституция қабул қилинганда ўтказилган. ҚР Давлат котиби Ерлан Қариннинг айтишича, давлат моделини тизимли трансформация қилиш учун мамлакат ушбу механизмга яна бир бор мурожаат қилади, деб хабар беради Kazinform.\nКонституциявий Кенгаш Қозоғистон Президентининг мурожаатини кўриб чиқиш учун қабул қилди\nNUR-SULTAN. Кazinform - Қозоғистон Президенти Қасим-Жомарт Тоқаевнинг мурожаати кўриб чиқиш учун қабул қилинди, дея хабар беради Кazinform Ақорда расмий сайтига таяниб.\nҚозоғистон Конституциясига ўттиздан зиёд ўзгартириш киритилади\nNUR-SULTAN. Kazinform – ҚР Президентининг Қозоғистон халқига Мурожаатномасида белгиланган вазифаларни амалга ошириш учун Конституцияга 30дан ортиқ ўзгартиришлар киритиш зарур. Бу ҳақда Қасим-Жомарт Тоқаев маълум қилди, дея хабар беради Kazinform мухбири.


10:31 / 12.10.2020 | Парвина | 517\nАссалому алайкум! Ҳар куни ишхонамга рус аëл келиб чиқиндиларди олиб кетади. Кеча олаëтган пайтида озгина дини хақида гап очдим. Айтимки: Сиз Библя ўқийсизми, диниз нима, Исус деб ким деб ўйласиз дедим. У айтдики: мен русман, Библя ўқиганман, Исус Худони ўқли деди. Мени бирдан маззам қочди. Мен бошқа усул билан диндан чиройли сухбат қилдим. Хамма Пайғамбарларди айтиб чиқдим Исо алайҳиссалом хам пайғамбар дедим. Роббим битта Уни ўғли йўқ, У ягона, биз унинг қулларимиз дедим. Яна кўп гаплар айтдим. Кўнгли бошқача бўлди, динга нисбатан мехирли бўлди бирдан ўзгарди. Мен сенга зўр мўжизали калимаи шаходатни айтсам айтасизми дедим Ха деди ,,Ла илаха иллАллоҳ Мухаммаду Расулуллох,, деб айтди. Мен вароққа ëзиб бердим, хар куни кўп кўп ўқигин Иншоллох ишингиз хам юришади, болангизга хам айтинг кўп кўп ўқисин тезроқ қамоқдан чиқади, жаннат вада қилинган бу калимани ихлос билан айтганга деб айтдим. Йиғлаб юборди хурсанд бўлди кўп рахмат айтди. Хар келганида хар куни айтиб юрибман деб хурсанд бўлади. Устоз бир кишини дўзахдан сақланишига сабаб бўлдим деб неча кун хурсанд бўлдим. Яна битта мусулмон уммат кўпайдими деб росса йиғладим. Харакат қиламан яна кўпайтиришга. Устоз нотўғри гапириб қўймадимми?\n– Ва алайкум ассалом! Ўша калимада бардавом бўлса, Расулуллоҳ соллаллоҳу алайҳи васаллам ҳадисларида зикр қилган хушхабарга тушади.\nعَنْ مُعَاذِ بْنِ جَبَلٍ رَضِي اللهُ عَنْهُ، عَنِ النَّبِيِّ صَلَّى اللهُ عَلَيْهِ وَسَلَّمَ قَالَ: مَنْ كَانَ آخِرُ كَلَامِهِ لَا إِلَهَ إِلَّا اللهُ دَخَلَ الْجَنَّةَ. رَوَاهُ أَبُو دَاوُدَ وَالتِّرْمِذِيُّ وَالْحَاكِمُ وَصَحَّحَهُ\nШарҳ: Аллоҳ таоло барчаларимизни ана шундай чиройли ўлим топган, бахтли бандалари қаторида қилсин.\nҚани энди ҳамма ҳам шундай иш тутса эди. Валлоҳу аълам!\nҲомиладорликда уч талоқ\nАллоҳ бандаларини эътиқодига қараб синов\nКонтактсиз жанг (Бесконтакный бой)\nЖаброил алайхиссалом ва сахобалар\nОтаси ўзбек онаси тожик бувиси лўли\nЖоизми ёки йўқ?\nФариштамох исмни қўйиш


Аёл ва эркак ўртасида дўстлик — Dilkashradio.com\nАёл ва эркак ўртасида дўстлик\nАссалому алайкум зукко опа-сингиллар. Бугун ҳам аввалги суҳбатимиз «Эркак ва аёл ўртасидаги дўстлик» мавзусини давом эттирамиз. Сўровномаларга кўра 90 фоиз кишилар икки қарама қарши жинс вакиллари орасида дўстлик бўлиши мумкин эмас, деган фикрда. Қолган 10 фоизи эса бунга қай томондан қарашга боғлиқ, деб жавоб беришган. Бугун мана шу ўн фоиз аҳолининг фикрларига тўхталамиз. Мен дўстликка бошқа томондан ёндошган ҳолда бунинг иложи бор, ва ҳатто шундай бўлиши керак, деб ўйлайман. Келинг бу мавзуга сиз ҳам мен томондан туриб мулоҳаза қилиб кўринг. Бугун ҳаммамиз бир бўлиб турмуш томонидан аёл ва эркак ўртасидаги дўстликнинг имкони борлигини кўриб чиқамиз.\nАслида турмуш қурган эр-хотинлар бир бирлари учун энг яқин дўст бўлишлари керак. Бу муносабат фақатгина никоҳни мустаҳкамлайди. Турмуш ўртоғи аёлини тушунса, уни шахс ва ўзига дўст деб билса, бу аёл учун энг катта бахт. Худди шундай аёлнинг эри аёл учун ишончли шахс бўлса, унинг яқин дардкаши ва ҳамдарди бўлса, бу ҳам эркакнинг омади келганидан дарак. Эр хотин ўртасидаги дўстлик оилани соғлом ва мустаҳкам қилади. Аммо афсуски, аксарият жуфтликлар бир-бирлари билан дўст эмаслар. Улар учун эр-хотин бир-бирига дўст бўла олмайди. Аёллар, «аёлнинг эридан яширадиган сирлари бўлиши керак», — деб ҳисоблашса, эркаклар «ҳамма гапни ҳам аёлга гапириб бўлмайди», — дейишади. Шу фикр сабаб оилада дўстлик пайдо бўлмайди.\n«Эрим мени тушунмайди, шунинг учун ҳам ундан яширадиган гапларим бор», дейдиган аёллар эри уни тушуниши учун замин ҳозирлаши керак. Турмуш ўртоғининг характери ва одатларидан келиб чиққан ҳолда унга дўст ва сирдош бўлишга ҳаракат қилсин. Эри уни тушунишини истаган аёл, биринчи ўринда ўзи турмуш ўртоғини тушунишни бошласин. Шундан сўнг эр ҳам аёлини тушуниш томон қадам ташлайди. «Аёлга ҳамма гапни ҳам айтиб бўлмайди», — деб ўйлайдиган эркаклар ҳам хато қиладилар. Кўпчилик аёллар тез шубҳага берилувчан, эрининг бирор бир гапидан ҳам дарров тескари маъно чиқариб оладиган бўлишади. Шу сабаб эркакларда юқоридаги каби фикр мавжуд. Аммо оилада турмуш ўртоғи билан дўст бўлишни истаган эркак ҳам аёлини шунга ўргата олиши мумкин.\nАёл эрини, эр аёлини тушунадиган оилада бошқа жинс вакилларининг дўстлигига ҳожат қолмайди. Бундай жуфтлик ҳар томонлама бир бирини тўлдиради. Эркак оиласидан кўнгли ҳотиржам, аёл эса ўзини аёл сифатида бахтли ҳис қилади. Шундай дўстлик муносабати аёл учун ҳам эркак учун фойдалидир. Шу дўстлик сабаб оиладаги кўпгина ўзаро муаммолар бартараф этилади. Турмуш муҳити соғлом бўлади. Оилага қувонч, ҳотиржамлик ва бахт нафаси киради. Бундай оилада ўсган фарзандларнинг ҳам руҳий ҳолати мустаҳкам ва баркамол инсонлар бўлиб етишишади. Энг муҳими улар ҳам ота-оналаридан ўрнак олган ҳолда келажакда турмуш ўртоқлари билан дўстона муносабат тиклай оладилар. Теша тегмаган ва антиқа мавзулардан боҳабар бўлиш истагида бўлсангиз, бизнинг www.najot.com сайтимиз айнан сизнинг қизиқишларингизга жавоб беради.


Элликқалъада 3 та тиббий муассаса очилди - Халқ сўзи\nЭлликқалъада 3 та тиббий муассаса очилди\n23:10 08 Май 2021 Жамият\nБугун Хотира ва қадрлаш куни умумхалқ байрами арафасида Элликқалъа туманида иккита замонавий хусусий клиника ва реабилитация бўлими ўз фаолиятини бошлади.\nТиббиёт муассасалари очилиш маросимларида Қорақалпоғистон Республикаси соғлиқни сақлаш вазири М.Қурбанов, Элликқалъа тумани ҳокими С.Авезов, сектор раҳбарлари, тиббиёт ходимлари ва кенг жамоатчилик вакиллари иштирок қилди.\nТиббиёт муассасаларининг тантанали очилиш маросимларида сўз олганлар, юртимизда муҳтарам Президентимиз томонидан соғлиқни сақлаш тизимини ислоҳ қилишга, жумладан, хусусий секторни ривожлантиришга қаратаётган эътибор туфайли ана шундай муассасалар фаолияти йўлга қўйилаётгани эътироф қилинди. Шунингдек, хусусий секторга кўмаклашиш, шу турдаги муассасаларни кўпайтириш орқали аҳолига юқори сифатли тиббий хизматлар кўрсатиши учун зарур шароитлар яратиш, хориждан инвестициялар ва юқори малакали мутахассисларни жалб қилиш бўйича кўплаб вазифалар белгиланганлиги таъкидланди.\nДастлаб, туман марказидаги «БEК МEД СEРВИС» хусусий клиникасининг очилиш маросими ўтказилди. Ушбу бино анча таъмирталаб аҳволга келиб қолган эди. Тадбиркор томонидан қайта реконструкция қилинган замонавий кўринишга келтирилиб, жиҳозланди. Клиникани жиҳозлаш мақсадида тижорат банкларидан 1 млн доллардан ортиқроқ кредит маблағлари йўналтирилди. Аҳамиятлиси, келтирилган технологиялар жаҳон Соғлиқни сақлаш ташкилоти томонидан тан олинган бўлиб, жарроҳлик, гинекологик операцияларни замонавий усулларда самарали амалга ошириш, ташхис қўйишда учрайдиган қийинчиликларни бартараф этишга кўмаклашиши айтилмоқда.\nШундан сўнг «ДОКТОР В НАЖОТ» масъулияти чекланган жамиятига қарашли хусусий тиббиёт клиникасининг ҳам очилиш маросими бўлиб ўтди. Клиника қурилиши учун 1,5 млрд имтиёзли кредит ва тадбиркорнинг 1,2 млрд сўмлик ўз маблағи сарфланган. Янги клиникада 15 нафар шифокор ва тиббий ходимлар иш билан таъминланди.\nШу куни тумандаги «Қирққиз» овул фуқаролар йиғини ҳудудида жойлашган туман тиббиёт бирлашмасига қарашли 65 – сонли оилавий поликлиникасида реабилитация бўлими фойдаланишга топширилди.


Фарғоналик тиббиётчилар футбол бўйича республика турнири совриндори — Фарғона шифокори\n12.11.2019 12.11.2019 fsh.uz\nТиббиёт ходимларининг бу йилги касб байрами арафасида фарғоналик соҳа ходимлари спорт йўналишида ҳам катта муваффақиятга эришдилар.\nТошкент шаҳрида тиббиёт ходимлари ўртасида ўтказилган “DIFF Uzbekistan Medical football Cup 2019” мусобақасида фарғоналик врачлардан иборат терма жамоа фаол иштирок этиб, фахрли иккинчи ўринни қўлга киритишди.\nМамлакатимизнинг барча вилоятларидан жами 14 та жамоа иштирок этган мазкур нуфузли мусобақада фарғоналик тиббиётчилар нафақат ўз соҳаларида, балки футболда ҳам тенгсиз эканликларини амалда исботлаб, деярли барча рақибларини мағлубиятга учратишди.\nТадбирда бошқарма бошлиғи Одилжон Умаров футболчиларимизни эришилган бу муваффақият билан самимий табриклаб, уларга бошқарманинг Фахрий ёрлиғи ва қимматбаҳо совғаларини топширди.\nШуни алоҳида таъкидлаш лозимки, вилоят терма жамоасини шакллантириш, моддий ва маънавий қўллаб-қувватлашда Фарғона вилояти соғлиқни сақлаш ходимлари касаба уюшмасининг хизмати беқиёс бўлди. Шуни инобатга олиб, бошқарма бошлиғи уюшма раиси Шоҳида Каримовага ҳам самимий миннатдорчилик билдирди ва Фахрий ёрлиқ билан мукофотлади.\nЯна шуни қўшимча қилиш мумкинки, ҳар йили соҳа ходимлари ўртасида анъанавий тарзда ўтказиладиган мазкур нуфузли мусобақага келгуси 2020 йилда вилоятимиз мезбонлик қилишлари тўғрисида айтиб ўтилди.\nЎтган йилнинг 10-15 октябрь кунлари Самарқанда шаҳрида шифокорлар жамоалари ўртасида футбол бўйича Республика турнири ўтказилиб, унда вилоятимиз шарафини ҳимоя қилган шифокорларимиз фахрли учинчи ўринни қўлга киритган эдилар.\n← Энди сигарет қадоқларида қўрқинчли суратлар пайдо бўлади\nВанга: 2046 йилда олимлар инсон аъзоларини яратишнинг уддасидан чиқади ва хаста аъзоларни янгисига алмаштиради →\n11.08.2019 fsh.uz 236\n23.08.2017 fsh.uz 797\n02.05.2019 fsh.uz 593


Эзгу амал ёрлиғи – Сурхон тонги\nБош саҳифа / Жамият / Эзгу амал ёрлиғи\nОктябр 12, 2017\tЖамият Изоҳ қолдириш 725 Кўрилди\nҲар биримиз атрофга назар солар эканмиз, бировларнинг хато ва камчиликларини яққол кўрамиз, кўпинча муваффақиятсизлигимиз сабабчиси атрофдагилар ва вазиятда деб биламиз, лекин аслида ҳам шундаймикан?\nУ бунча бадфеъл бўлмаса, ҳеч кимга ёқмаслигини ўзи ҳам билармикан?”\n“Фалончининг қилаётгани нотўғри эканини наҳотки ўзи англамаса, қай йўл билан бўлмасин, унга буни тушунтиришим керак.”\nШундай ўй-хаёллар билан яшарканману, аммо ўзим ҳақимда сира ўйламабман ҳам. Шу аснода ҳолатимни кимга ўхшатдим биласизми, имтиҳон олдидан дўстларига ёрдам бермоқчи бўлиб, ўз баҳоси ҳақида ўйлаб кўрмаган иккичи ўқувчига!\nШу ўринда Ҳазрат Навоийнинг бир мисраси ёдимга тушди: “Эл нетиб топгай мениким, мен ўзимни топмасам.” Ҳа, аввал ўзингни англа, қай йўлдан бораётганингни ҳис қил, ўзгаришларни ўзингдан бошла, ўз ҳурматингни билгин-да, ке- йин бошқалардан ҳам шуни талаб қил, дегандек гўё. Чўққидан кичик бир тош думаласа, катта суронларга сабаб бўлади. Ўз ботинимиздаги кичик ўзгаришлар ҳам ҳаракатларимизда акс этади, ҳаракатларимиз эса ҳаётимизни бошқаради.\nБирор ишни бошлашдан олдин минг бир хаёл кўчаларига кириб чиқамиз. Иккиланиш, ҳадик, ғайрат, шижоат, ишонч каби туйғулар қуршовида бир қарорга келишимиз керак бўлади. Демак, бизнинг ҳам ич- ичимизда турли кучлар яширин. Адолатли қарор чиқариб, эзгу туйғуларимизнинг ғолиб бўлиши ҳам ўз-ўзимизга боғлиқ. Ҳасад туйғуси ҳам инсонларни бир-биридан узоқлаштиради. Шарқ фалсафаси ўз донолиги билан кўпларни ҳайратда қолдиради. Гап поклик ҳақида кетса, у нафақат тана поклиги, балки юрак, фикрлар, ва ҳаракатларнинг поклиги учун ҳам мўлжалланган. Бу ҳар бир инсон учун жуда муҳим. Чунки инсон қанча ботинан пок бўлса, шунча бахтли бўлади. Шу ўринда инсоннинг ўз-ўзига муносабати ҳам муҳимдир, бошқалар камчилигини кўрмай, ўз хатти-ҳаракатлари ва туйғуларини тафтиш қилишлик ҳам эзгулик ва қалб поклиги учун илк қадамдир.\nШифокорларнинг кузатуви ва текширув натижаларига кўра, хафагарчилик ва ҳасад туйғуси инсонда турли хасталикларнинг келиб чиқишига сабаб бўлар экан. Масалан, ички жаҳл, хафагарчиликларни эслаб юриш, яқинларидан кўплаб айб- ловлар ва норозиликлар эшитадиган инсонлар жигар хасталиги билан оғрир экан. Ҳар қандай касалликар сабаби нотинчлик, ёмон ҳис-туйғулар ва барча салбий ҳиссиётлардир. Шунинг учун фақат яхши нарсалар ҳақида ўйлаш, ҳасад қилмаслик, пушаймонликдан фориғ бўлиш жуда ҳам муҳимдир. Ёмонлик ва бахтсизлик эса чақириққа муҳтож эмас, шундоғам у хоҳлаган вақтда ҳаётимизга ташриф буюраверади. Шундай экан, ҳар биримиз, энг аввало, қалбимизни тоза сақлаб, яхши ниятлар қилишимиз керак. Зеро, эзгу ният бу бизнинг эзгу амалларимиз учун ёрлиқ ҳисобланади.\nОлдинги “Биттагина китоб олинг”!\nКейинги Ёшларга ғамхўрлик


Тақинчоқларни танлаш ва тақиш | Muslimaat.uz\nМанзилингиз:Муслимаат»Бекажон»Гўзаллик»Тақинчоқларни танлаш ва тақиш\nBy Muslimaat.uz on Sentabr 6, 2014 Гўзаллик\nАрхеологларнинг маълум қилишича, тақинчоқлар бир неча ўн минг йилликлар илгари ҳам мавжуд бўлган экан. Илк тақинчоқлар суяк, дарахт, гуллар, қуш патлари ва тошлардан ясалган бўлиб, уларнинг турлари (узук, билакузук, зирак, мунчоқ) шу пайтгача деярли ўзгармаган. Фақат шуни таъкидлаш лозимки, бугунги кунга келиб, тақинчоқларни тақиш аёл кишининг маданиятлилик даражаси ва дидидан дарак беради.\nТақинчоқ тақишнинг ҳам ўзига яраша қоидалари мавжуд. Аввало, тақинчоқлар кийимга, кийимнинг рангига, соч турмагига мос тушиб, уларни тўлдириб, соҳибасига чирой бериб туриши лозим. Тақинчоқларнинг ҳаммасини бараварига тақиш кийиниш маданиятига зиддир. Қават-қават қилиб бир неча тақинчоқларни тақиб олган аёллар жуда бачкана кўринади.\nТақинчоқларни иккитадан тақиш мақсадга мувофиқ саналади. Масалан, зирак ва битта катта узук, зирак ва билакузук, брошка ва узук ёки занжир билан узук каби. Иккита катта ва услуби, ранги билан бир-бирига қарама-қарши узукларни тақиш чиройли кўринмайди. Тақилган узуклар нафақат бир-бирига, балки кийимнинг рангига ҳам уйғун бўлиши лозим.\n• Ёрқин рангдаги турли хил нақш ва гул туширилган блузка ёки свитер билан бўйинга тақинчоқ тақиш шарт эмас.\n• Сидирға ранглардаги тўқилган кийимлар билан ёғоч, суяк ёки керамикадан ишланган тақинчоқларни тақиш мумкин.\n• Узун бармоқларни ингичка узуклар жуда нозик ва чиройли қилиб кўрсатади.\ntanlash taqinchoq taqish


«Рақамли жарлик»: «Кучлар нисбати»ни ўзгартириш фурсати етди » Ўзбекистон янгиликлари – Zamin.uz\nБугунги ўзгаришлар жидду жаҳди ҳеч бир қолипга сиғмаса керак. Қарашлар, тушунчалар ўзгаряпти. Сиз ва биз ҳам, муҳтарам ўқувчи. Замондан орқада қолмайлик деймиз-да!\nҚарасак, янги технологиялар, техникалар эшик қоқмасдан ҳам кириб келяпти. Аввал компьютер ва мобиль телефон, кейин интернет, ... — қолганлари алоҳида мавзу. Хуллас, буларнинг бари бир бўлди-ю сиз-у бизни ўзига ром этди, ҳамма бугун интернетда, ҳамма бугун ижтимоий тармоқларда, ҳамма бугун истаган кишиси билан (у курраи заминнинг нарёғида бўлмайдими) истаган пайтида гаплашади, керак бўлса юзлашади.\nШу кезда ўтмиш алломаларимиз, адибларимиз чеккан заҳматлар ёдга тушади. Муҳораба-ю ғалаёнлар ичида яшашса-да инсониятга қандай хизматлар қилишган. Беруний ва Ибн Сино, Алишер Навоий ва Бобурнинг ўзаро ёзишмаларини эсланг. Фан, адабиётда катта бурилиш ясаган бу мактубларни карвонлар манзилга етказгунича қанча вақт, қанча машаққат сарфланди экан. Ана энди савол. Ўша боболаримиз бугун сиз ва бизда бор имкониятларга эга бўлишганда нима бўларди-ю, бугун — айни шу қулайликлар ичида, технологик «ноу-хау»лардан боши гангиган бизлар онлайнда нималар қилиб юрибмиз?\nТўғри, у замонлар бошқа эди, бугун бўлса «оммавий маданият» ҳаётимизга мўралашини қўймаяпти. Газеталаримиз ва телевидениемиз ҳам жим тургани йўқ: ҳали мобиль телефонларга «жойлашиб олган» интернет, ҳали ижтимоий тармоқлар «саваланиб» турибди.\nМашҳурлардан бири айтган экан: «Кема учун энг хавфсиз жой — бандаргоҳ, аммо у сузиш учун чиқарилган». Бугунги глобал ахборот олами ҳам баайни улкан уммон — дур-у жавоҳир териш ҳам мумкин, наҳанглар ҳалқумига тушиш ёки ғарқ бўлиш ҳам ҳеч гап эмас. Шундай экан, олдимизда фақат икки йўл бор — ё «кема»мизни янада ўраб-чирмаб камига «қуруқликка» чиқариб қўямиз, ё уни бошқаришни тузукроқ ўрганиб, келажакка йўл оламиз.\n«Кучлар нисбати» кимнинг фойдасига?\nЁшларимизни кўп ва хўп тергаймиз, китобларни қўлларига мажбурлаб тутқазишга уринамиз. Аммо бир наф беряптими? Тўғрисини айтиш керак, йўқ. Балки трактор турганида кетмон, кир ювиш машинаси турганида қўл меҳнатига ўрин қолмаганидек, аллақачон ҳаммаёққа ўз ҳукмини ўтказиб бўлган ахборот технологияларига янада дадилроқ ўтиш, электрон китобларни кўпроқ ривожлантириш фурсати етгандир? Жамиятимизда асосий қарорни чиқарадиган, ёшларни тўғри йўлга бошлайдиган катталарнинг ўзини интернетда ишлаш, ижтимоий тармоқлардан фойдаланишга ўргатиш керакдир?\nАлбатта, катталарнинг «оффлайн»далиги ҳеч қанақа лоқайдлик ёки бефарқликданмас. Замонавий электроника уларнинг ҳаётига кеч кириб келди. Аммо ўрганишга кеч эмас.\nЯқинда «Intarget.uz» манбаси берган статистика эътиборимизни тортди. Шу манбага кўра, энг оммалашган ижтимоий тармоқлар сирасига кирувчи «Одноклассники»дан ойига икки миллион, «Фейсбук»дан 700 минг нафардан зиёд ўзбекистонлик фойдаланаётган экан. «Одноклассники» фойдаланувчиларининг 75 фоизи 18 дан 35 ёшгача бўлганлар, 11,7 фоизи 36—45 ёшлилар, 4,3 фоизи 46—55 ёшлилар, 2,3 фоизи 56—65 ёшлилар... Фейсбукда ҳам шу аҳвол: 18—34 ёшлилар 65 фоиз, 35—44 ёшлилар 22 фоиз, 45 ёшдан 65 ёшгача бўлганлар жами улуши 12,6 фоиз. «Кучлар нисбати»ни кўряпсизми?! Кунига қанчалаб қонунларимиз лойиҳалари интернетда, ижтимоий тармоқларда муҳокама қилинади, бирон-бир янгилик бўлса биринчи бўлиб интернетда тарқайди — сиз қайдасиз, ёши улуғлар?!\nАлбатта, катталарнинг «оффлайн»далиги ҳеч қанақа лоқайдлик ёки бефарқликданмас. Замонавий электроника уларнинг ҳаётига кеч кириб келди. Аммо ўрганишга кеч эмас. Ҳисоблаб кўрамиз: «Одноклассники»даги 2,3 фоиз бу — 46 минг, «Фейсбук»даги 12,6 фоиз бу — 88 минг киши. Демак, улар эплашяптими, қолганларнинг ҳам қўлидан келади. Бу салмоқни янада ошириш, «кучлар нисбати»ни жойига қўйишнинг ҳам фақат икки йўли бор.\nБиринчиси, осон ва ҳеч қанақа заҳматсиз йўл — вақт ўтишини кутиш керак тамом-вассалом. Йигирма-ўттиз йиллардан ҳозирги ёшлар ҳам кексаяди ахир. Қаёққа қараманг отахон-у онахонлар ижтимоий тармоқларда чақчақлашиб, телеграмлашиб юришса, қизиқ.\nИккинчиси, машаққатли, аммо мақбул йўл. Ахборот технологияларини ёши улуғларимизга ҳозирданоқ ўргатишни бошлашимиз керак. Отангизга, онангизга телефон совға қилмоқчимисиз — албатта смартфон олинг беринг. Телеграмда ўзингиз ўқиган фалон янгилик, муҳим хабарни тенгқурларингиз билан баҳам кўряпсизми, яқинларингиздан ҳам аяманг. Яхши-яхши китоблар, газета-журналларнинг электрон нусхаларини планшетларга жойлаб, қўлларига тутқазингчи, ўқишмасимикан...\n«Xabar» газетаси таҳририяти жамоаси шу эзгу ниятларни жамлаган ҳолда икки муҳим муҳим янгиликка қўл уриш арафасида.\nБиринчиси, газета саҳифалари орқали компьютер саводхонлиги дарсларини беришни бошлаймиз. Ажабмас, сиз узоғи билан бир йилда компютерни ва интернетни ўчириб-ёқадиган, яқинларингиз билан мустақил равишда видеоалоқада юзлашадиган, ўз уйингиздан чиқмасдан ҳукуматимиз тақдим этаётган электрон хизматлардан фойдалана оладиган, театрларга, самолёт ва поездларга чипталар харид қила оладиган даражага чиқасиз ва биз бунга умид қиламиз. Албатта, интернетдаги энг фойдали веб-сайтларга ҳаволаларни мунтазам бериб борамиз.\nИккинчиси, «Интернет — менинг дўстим, энг яқин ёрдамчим» рукни остида туркум мақолалар чоп этишни режалаштирганмиз. Бу мақолаларни сиздан кутамиз, азиз муштарийлар! Ахборот технологияларини, компьютер ва интернетни ўзлаштириш ҳаётингизда қандай ижобий бурилиш ясади, бошқаларга нималарни тавсия қила оласиз. Шу мавзуда жўнатилган мақолалар газетамиз саҳифаларида мунтазам чоп этиб борилади.\nКомпьютер ва интернетнинг ажойиб оламида сизга омад ёр бўлсин!\nЯнгиликлар » Технология » «Рақамли жарлик»: «Кучлар нисбати»ни ўзгартириш фурсати етди\n07:03 Диққат!!! «Кўк кит» яна «сузиб чиқди» ёхуд интернет тармоғида янги «ўлим гуруҳлари» пайдо бўлди\n18:54 Beeline абонентлари учун: iPhone‘ларда 4G‘ни қандай ёқиш мумкин?\n22:27 Ўзбекистондаги интернет провайдерларнинг қай бири яхши?\n21:52 LG компанияси 21:9 ли эгри шаклли дисплейли компьютер намойиш этди


R S2021-03-19T14:52:11+05:0019 Mart, 2021|Олтин қалам|\nХалқ нима дардда, кимлар нафс йўлида\nЎғли билан келини автоҳалокат туфайли оламдан ўтгач, Жамила хола икки нафар набираси билан ёлғиз қолди. Ўртамиёна яшаётган аёл охирги пайтларда бироз қийналиб қолди. Набиралари боғчага борганда ўзи қўни қўшниларнинг томорқа юмушларига ёрдам бериб, хизмати эвазига топган пулини рўзғорга ишлатарди. Коронавирус туфайли ҳамма уйда. Болаларга қарайман деб Жамила хола ҳам уйдан чиқолмай қолди. Яхшиям икки уй нарида холанинг болаликда бирга ўсган дугонаси бор. Кунора иссиқ-совуғидан хабар олиб туради. Уч кун аввал қопдаги охирги ундан хамир қориган Жамила хола тунов куни маҳалла раисига ун кераклигини айтганди. Мана уч кун ўтибдики, холанинг мурожаати бўйича ҳеч ким хабар олгани йўқ.\nЯкшанба куни соат тахминан 16:30. Эшик қоқиб келган Жамила хола маҳаллада ун сотилаётганини, уни сотиб олишга эса пули йўқлигини айтиб, қарз сўраб чиқди. Икки кун олдин маошимни олгандим. Шундай пайтда холага қарз эмас, ун олиб беришни маъқул топдим.\nМаҳалла идораси ёнига тумонат одам йиғилган. Уннинг нархини сўрашга ҳам ҳожат йўқ. Ун ортилган юк машинасининг пештоқига “Камбағал, боқувчисини йўқотганлар, ижтимоий ҳимояга муҳтож оилалар учун бир қоп ун 160 минг сўм” деб ёзиб қўйилган. Ижтимоий ҳимояга муҳтож оила вакиллари ҳар ёқдан пул излаш билан, пули бор фуқаролар эса ун олиш билан овора. Ўша куни бир қоп ун олган Жамила хола ҳам набиралари ҳам жуда хурсанд бўлишди.\nЭнди ўйлаб кўринг: Ўзи кам таъминланган, ижтимоий ҳимояга муҳтож оила бўлса. Уларда, шундай вақтда 160 минг сўм қаердан келади. Ўзи нега бошқа маҳаллаларда бир қоп ун 135 минг сўмдан сотилаётган бир вақтда бизнинг маҳалламизда 160 минг. Аслида 135 минг сўмдан сотилиши керак эмасмиди?! Балки, бизнинг маҳалламизга келгунча тадбиркорнинг харажатлари кўпайиб кетгандирда. Аммо… Нима бўлганда ҳам ҳозирги шароитда тадбиркорларимиз бироз фойдаларидан кечиб, халқга ёрдам қилиб, уларни оғири енгил қилса мақсадга мувофиқ бўларди. Синовли кунларни вақт ўтиб иродамиз, матонатимиз бир-биримизга бўлган меҳримиз орқали енгамиз албатта.\nЭрталаб ишга кетаётганимда, маҳалла идораси ёнида оқсоқолнинг ёқасидан тутганча унга бақираётган тадбиркорнинг важоҳатидан от ҳуркарди.\n-Менга қаранг, сизга кеча бирган пулингиздан 400 минг кам чиқди деяпман. Айтган фойдангизни олганингиз етмаётгандек, менинг фойдамдан ҳам олиб қолгансиз. Қанақа одамсиз ўзи. Шунчалик ҳам очкўз бўласизми? Қайтариб беринг дейман, камини қайтариб беринг.\nРанги докадек оқариб кетган оқсоқол эса “Илтимос, менга ёрдам беринглар. Аслида унни 160 мингдан сотган тадбиркорнинг ўзи? Маҳсулотни сотишига амалий ёрдам берганим учун айбини менга юкламоқчи бўляпти. Ун маҳсулотини сотишда фақатгина ёрдам бердим холос. Ҳеч қандай фойда кўрганим йўқ. Биласизлар мен ҳеч қачон ёлғон гапирмайман. Бировнинг ҳаққини емайман буни биласизларку”. Деганча атрофдагилардан нажот кутарди.\n-Сиз қанақа ноинсоф одамсиз?! Ҳамма икки кундан буён ун келишини кутяпти. Уларга қанчадан десангиз олади. Мен ҳам сиз билан баравар юрганимни ҳам ҳисоблангда. Ҳаммага ун керак, ҳозир қанча нарх қўйсангиз ҳам олишади. Менга ҳам фойда қолсин, бемалол 160 мингдан сотаверинг деган ўзингизку. Энди сувдан қуруқ чиқиш учун ҳамма айбни менга юклаяпсизми?! Ундай қилолмайсиз. Бунга йўл қўймайман.\nМаълум бўлишича, бир қоп унни 124250 сўмдан сотиб олган тадбиркор, аслида фуқароларга 135 мингдан сотиши керак бўлган. 4 тонна ун маҳсулотини маҳалламизга олиб келган тадбиркор раис билан келишиб, маҳсулотни 160 мингдан сотишга эришган. Яна бир маҳалла оқсоқоли эса маҳсулотни маҳалласида сотилмаслиги эвазига тадбиркордан 200 минг сўм олганига нима дейсиз. Халқ ишонган оқсоқоллардан яна бир эса эҳтиёжманд оилалар қолиб, ўзига тўқ, ижтимоий ҳимояга муҳтож оилаларга ёрдам беришнида эплайдиган оилаларга ун ва бошқа озиқ-овқат маҳсулотларини етказиб берилиши учун хизмат қилган…\nЭҳ санай десангиз, илдиз отган муаммо, ечимини кутаётган масалалар юзага чиқиб келаверади, келаверади…\nКарантин даврида ички бозорда озиқ-овқат хавфсизлиги ва нархлар барқарорлигини таъминлаш тадбирларига жалб этилганидан ғараз мақсадда фойдаланган яна битта маҳалла раисига чора кўрилди. Шўрчи тумани “Қораариқ” МФЙнинг раиси С.Ғ кам таъминланган, эҳтиёжманд ҳамда ижтимоий ҳимояга муҳтож оилаларни қўллаб-қувватлаш мақсадида жойларга кунлик етказиб берилаётган арзонлаштирилган нархдаги 140 минг сўм миқдоридаги ун маҳсулотини “Бек-Жамшид” оилавий корхонаси раҳбари Ж.Б билан келишиб, 155 минг сўмдан сотишни йўлга қўйган. Бунинг эвазига ҳар қоп ундан 5 минг сўмдан хизмат ҳақи олишга кўндириб, хизмат мавқеидан фойдаланиб алдаш ва ишончни суистеъмол қилиш йўли билан ун маҳсулотига талабгор сифатида рўйхатга олинган оилаларга нархни қимматлиги тўғрисида асоссиз маълумотлар етказган. 17 апрель куни ун сотишга жалб қилинган савдо ташкилоти биржа савдоларисиз тўғридан-тўғри шартномалар асосида сотиб олган 60 қоп унни сотган. Оқибатда прокуратура маҳалла раисига жиноят иши қўзғатиб, дастлабки терговни олиб бориш учун туман ИИБга юборган.\nЭл бошига иш тушган шу кунларда элнинг кўзига чўп суқаётган бундай оқсоқолу тадбиркорларни ким нима деб аташ мумкин.\n2020 йил 7 май №18 (1215)\nO'rtacha baholar 4.2 / 5. Baholaganlar soni: 102


ЖОНКУЯP МУАЛЛИМА - AmuNews.uz - энг сўнгги янгиликлар\nМен ҳаётнинг барча синовларидан ўтиб, олтмиш ёшни қаршилаётган, қирқ йил давомида педагог бўлиб ёшларга таълим-тарбия берган бир инсон сифатида ўзим меҳнат қилаётган жамоадаги ҳамкасбларимиз томонидан амалга оширилган ишларни ва уларнинг натижаларини кўз олдимга келтираман. Шундай пайтларда халқимиз томонидан севиб томоша қилинадиган "Суюнчи” фильми бош қаҳрамонларидан бири Анзират буви тўғрисида айтилган "Қишлоқнинг виждони” деган ибора "лоп” этиб миямга келади. Шунда яна илгари жамоамизда меҳнат қилган ва айни кунда ҳам меҳнат қилаётган сўзи билан иши бир, талабчан, камчиликларга муросасиз кишиларни кўз олдимга келтираман. Демак, бундай инсонларни биз ҳам жамоамизнинг виждони деб атасак ярашар экан-да!\nБиз яқинда бор куч-ғайратини, шижоатини ёш авлод таълим-тарбиясига бахшида этган, узоқ йиллар мактабимиз шаънини ҳимоя қилиб, шогирдлари меҳрини қозонган фидойи муаллима Айимжон Жуманиёзовани нафақага кузатган эдик. Таъбир жоиз бўлса, у ҳақиқатан ҳам жамоамизнинг виждони эди.\nАйни кунда мактабимизда барча ҳамкасбларимиз ўзларининг ишчанлиги, яхши фазилатлари билан ҳаммага ўрнак бўлган устозлар каби фаолият кўрсатишга ҳаракат қилишмоқда. Шундай ҳамкасбларимиздан бири – она тили ва адабиёти фани ўқитувчиси Инобат Pажабова фидойилиги билан жамоамизнинг ҳурматига сазовор бўлаётир.\nИнобат Pажабова Холимбег овулидаги ўрта мактабни тугатиб, 2000 йилда Тошкент давлат педагогика институтига ўқишга кирди. Инобат ушбу олийгоҳни муваффақиятли тугатиб, 2004 йилдан буён овулдаги 17-сонли мактабда муаллималик қилаяпти.\nИнобат Pажабова иш фаолиятининг дастлабки кунлариданоқ ўз касбига меҳр қўйди, бугун кечагидан, эртага эса бугунгидан яхшироқ ишлашга ҳаракат қилди.\nМактаб жамоаси Инобатни ўз фанининг билимдони, қатъиятли, бошлаган ишини охирига етказадиган, ўз касбига, жамоасига содиқ муаллима сифатида ҳурмат қилади.\n- Давлатимиз биз педагогларга бир қанча шароит ва имкониятлар яратиб бераяпти. Биз эса бундай имкониятлардан оқилона фойдаланишимиз лозим, – дейди ишчан муаллима И.Pажабова.\nҲар бир дарсини янги педагогик технологиялардан самарали фойдаланган ҳолда ташкил этадиган бу муаллимани барча ўқувчилар ҳурмат қилишади.\nМактабимизда Инобатнинг саъй-ҳаракатлари туфайли, бирон бир аҳамиятга молик бўлган сана нишонланмай қолмайди. Унинг ўқувчиларини ҳали Соҳибқирон Амир Темур, ҳали Улуғбек, Бобур сиймосида ёки Нодираю Увайсий сиймосида кўришингиз мумкин.\nЎз касбини севиб, фидойилик намуналарини кўрсатиб меҳнат қилаётган муаллима Инобат Pажабова ўз шогирдлари билан турли кўрик-танловларда, фан олимпиадаси, билимлар беллашувларида муваффақиятли қатнашиб келаётир. Бундай танлов ва беллашувларда унинг Барно Отахонова ва Мунисхон Pаҳимова сингари шогирдлари фаол иштирок этмоқдалар.\nИнобат Pажабова кечагина З.Асқаров, М.Турсунова, О.Аҳмедов, П.Эшманов, Ў.Эшманов, О.Турсунова, М.Маҳмудов ва Б.Эшмановларнинг севимли шогирди эди.\nИнобат айниқса, ўз онасидай яқин бўлиб қолган устози, марҳума Зиёда Pажабовани соғиниб эслайди.\nБугун эса Инобатнинг ҳам шогирдлари бор. Унинг Фароғат Кенжаева ва Марварид Тожимуродова сингари шогирдлари ўзи билан бир жамоада ёшларга таълим ва тарбия беришда фидокорона меҳнат қилмоқдалар.\nШогирдлар камолини кўриш устоз учун бахт, деганларидек, Инобат ҳам ўз шогирдларининг муваффақиятларидан ҳамиша қувониб юради.\nМен ҳамкасбим Инобат Pажабованинг келгуси ишларида муваффақиятлар тилаб, унга қуйидаги шеъримни бағишлашни маъқул кўрдим:\nҲамиша фидойи бизнинг Инобат,\nЖўшиб ишлар, қалби тўла шижоат.\nШогирдлари унинг билимдон эрур,\nЗаковат бобида дилни қилар шод.\nЎқиб-изланишга сарф қилар кучин,\nТиниб-тинчимайди, дўндирар ишин.\nШогирдлари эса Қорақалпоқда,\nҒолибдир фанлар олимпиадасин!\n17-сонли мактаб ўқитувчиси, "Шуҳрат” медали соҳиби.\nСуратда: Инобат Pажабова шогирдлари Мухлиса Машарипова ва Гулзебо Тўлибоевалар билан.\nОна тилимизнинг фидойи тарғиботчиси


Рафиқ Холид Қорай (1888-1965; Туркия) | www.ziyouz.uz\nБош саҳифа Жаҳон насри онлайн антологияси Рафиқ Холид Қорай (1888-1965; Туркия)\nРубрика: Рафиқ Холид Қорай (1888-1965; Туркия)\nТурк ёзувчиси Рафиқ Холид Қорай 1988 йили Истамбулда туғилган. Галатасарай султониясида ва ҳуқуқ мактабида ўқиган. «Таржимони ҳақиқат» газетасида мухбир ва таржимон бўлиб ишлаган. Унинг «Истамбулнинг ич юзи» (1920), «Сургун» (1941), «Калит» (1949), «Бу бизнинг ҳаётимиз» (1950), «Нилгун» (1950-52), «Ер остида дунё бор» (1953), «Икки минг йилнинг севгиси» (1954) каби романлари чоп этилган. Рафиқ Холид Қорай 1965 йили Истамбулда вафот этган.\nКема соҳилдан узоқлашиб Мармар денгизи томон ёʻл олганида ёʻловчиларни кузатишга чиққанлар устларидан оғир юк тушгандай енгилладилар: — Бечора… Арабистонда ёʻлини топиб кетармикин… — дедилар Ҳасанни кузатишга келган аёллар, қаттиқ қайғураётганига бир-бирларини ишонтирмоқчидай ясама оҳангда. Келганлар маҳзун бир кайфиятда уйларига қайтдилар. Отасидан айрилиб давоми…\nРафиқ Холид Қорай. Бўз эшак (ҳикоя)\nЧоп этилган 30.04.2012 30.08.2018 МуаллифZiyouz.uz\nДарёдан сув ташиётган болалар тоғ йўлида бир кекса кишининг ётгани ҳақидаги хабарни келтиришди. Бир бўз эшак ҳам ўша ерларда ўтлаб юрарди. Буни эшитган Ҳусман хўжа: – Қани, бориб кўрайлик-чи. Ўзи нима гап экан? – деди. Шомга яқин қолганди. Икки сой давоми…


Ишончни оқлашимиз керак – Сурхон тонги\nБош саҳифа / Жамият / Ишончни оқлашимиз керак\nАпрел 13, 2018\tЖамият Изоҳ қолдириш 657 Кўрилди\nГазетанинг шу йил 10 мартдаги 19-сонида чоп этилган «Эл ишончи оқланиши керак» сарлавҳали танқидий мақола юзасидан мавсумда 2017-2018 йиллар куз-қиш даври учун жами 138 тонна, шундан 90 тонна кўмир ва 48 тонна кўмир брикети ёқилғиси билан таъминланганлигига қарамасдан хоналар иссиқ бўлмаганлиги туфайли жамоатчилик назорати гуруҳи аъзоларининг аралашуви билан 1200 метр жойдан газ қувури тортилиб, газ босими кўтарилди ва палаталарда иссиқлик режими меъёрда сақланиб турибди.\nСтационар шароитда даволанаётган беморларни кийим-кечак, чойшаблар тўплами билан таъминлаш мақсадида «Шўрчи Тараққиёт Ёғдуси» масъулияти чекланган жамияти билан 2018 йил 17 январь куни 33 миллион сўмлик шартнома тузилиб, маҳсулотлар билан таъминланган. Бундан ташқари, жорий йил иккинчи чорагида Шеробод тумани «Пахтаой текстиль» МЧЖ билан 63 миллион сўмга чойшаблар тўплами ва беморлар учун кийим-кечак сотиб олиш учун шартнома тузиш режалаштирилган.\nШу билан биргаликда, март ойида «Сурхондоридармон» масъулияти чекланган жамияти билан шартнома тузилиб, беморлар учун керакли 32 турдаги дори-дармон шифохона бўлимларига етказиб берилди.\n«Эл ишончи оқланиши керак» сарлавҳали танқидий мақолада кўрсатилган бошқа камчиликларни ҳам бартараф этиш юзасидан чора-тадбирлар тузилиб, шу асосда ишлар ташкил этилмоқда.\nОлдинги Иқтидорлилар сараланди


Путин: Украина чорасиз қолиб, энди террор йўлига ўтди - 11.08.2016, Sputnik Ўзбекистон\nРоссия президенти Владимир Путин Қрим яриморолида Украина Мудофаа вазирлиги томонидан тайёрланган махсус жиноий гуруҳ содир этмоқчи бўлган қўпорувчилик... 11.08.2016, Sputnik Ўзбекистон\n09:48 11.08.2016 (янгиланди: 11:31 11.08.2016)\nРоссия президенти Владимир Путин Қрим яриморолида Украина Мудофаа вазирлиги томонидан тайёрланган махсус жиноий гуруҳ содир этмоқчи бўлган қўпорувчилик ҳаракатларига кескин муносабат билдирди.\nТОШКЕНТ, 11 авг — Sputnik. Россия етакчиси рўй берган ҳолатни "аҳмоқона ва жиноий акция" деб атаб, айни дамда "норманд шаклида" учрашув ўтказиш бефойда эканлигини алоҳида таъкидлаб ўтди. РИА Новости хабари асосида.\nФедерал Хавфсизлик Хизмати терактнинг олдини олди\nКуни кеча Россия ФХХ Қрим яриморолида юз бериши мумкин бўлган терактнинг олдини олди. Маълумотларга кўра, қўпорувчилик ишлари Украина Мудофаа вазирлиги Разведка бош бошқармаси томонидан тайёрланган.\nТерактлар Қрим яриморолининг энг муҳим инфратузилмаларида амалга оширилиши кўзда тутилган ва бундан мақсад сайловларга тайёргарлик кўриш ва уларни ўтказиш даврида яриморолдаги ижтимоий-сиёсий вазиятни издан чиқариш бўлган.\n"Российская газета" нашри хабарига кўра, диверсантлар Симферополь-Ялта трассасини портлатмоқчи бўлган.\nБир гуруҳ жиноятчилар 7 августга ўтар кечаси Қрим яриморолининг Армянск туманида қўлга олинган. Бу ишда маҳаллий аҳолининг ҳушёрлиги катта фойда берган.\nЖиноятчиларни қўлга олиш операцияси давомида бир ФХХ ходими ҳалок бўлган, яна бир россиялик ҳарбий Украина томонидан очилган ўт қурбонига айланган.\nТўқнашув жойида куч ишлатиш органи ходимлари Украина армияси махсус бўлинмасига тегишли қурол-аслаҳалар ҳамда 20 дона қўлбола бомбани топишган. Қўпорувчилик ҳаракатларини амалга оширишда гумонланиб 7 нафар шахс ҳибсга олинган. Қрим яриморолида хавфсизлик чоралари кучайтирилган.\nРоссия президенти Владимир Путин бўлиб ўтган ҳодисани "хавфли ўйин" деб атади ҳамда Украина вазиятни тинч йўл билан ҳал қилишнинг ўрнига, энди террор йўлига ўтди, дея таъкидлади.\n"Бир қарашдан бу аҳмоқона бир жиноий акция. Аҳмоқона деганимнинг боиси, Қрим яриморолида яшаб келаётган одамларга бу тарзда ижобий таъсир ўтказишнинг иложи йўқ, жиноий деганимнинг сабаби эса, бу хавфли ўйинда одамлар ҳалок бўлиши мумкин эди", — дея таъкидлади президент.\nВладимир Путиннинг фикрича, бу ўйинни амалга оширишдан биргина мақсад Украина аҳолисини мамлакатдаги инқирозга учраган иқтисодий шароитдан, Киевни қўлга олиб, ўз халқини ўмаришда давом этаётган шахслардан имкон қадар чалғитиш.\nПутин икки ҳарбий ўлимига Россия кўз юммаслигини таъкидлади. "Бу каби ҳолатлар ёнидан бефарқ ўтмаймиз. албатта", — деди у. Россия етакчиси фуқаролар ҳамда инфратузилма объектлари хавфсизлигини таъминлаш учун барча зарур чоралар кўрилишини қўшимча қилди. "Бунинг учун жиддий қўшимча ва техник чоралар кўрилади, аммо бу ҳам ҳаммаси эмас", — деди Путин.\n"Норманд шакли" бўйича зарба\nРоссия президенти фикрига кўра, бугунги кунда рўй берган воқеалардан сўнг, "норманд шакли"даги учрашувлардан ҳеч қандай наф йўқ.\nБугунги кунда Киев ҳукуматини қўллаб-қувватлаётганлар, улар келажакда нимани хоҳлашларини аниқ белгилаб олишлари лозим: уларнинг мижозлари келажакда ҳам бу каби фитналарни уюштиришда давом этишиними ёки вазиятни тинч йўл билан ҳал қилишними?\nРоссия етакчиси Украина иттифоқдошлари, ва ниҳоят, Киев ҳукуматига босим ўтказиш учун аниқ чоралар кўришларига умид билдиришини маълум қилди.


"А" серия: Марказий ўйинларга бой ҳафта / CHAMPIONAT.asia\n"А" серия: Марказий ўйинларга бой ҳафта\nИталия “А” сериясининг 35-турида “Скудетто” соҳиби номи аниқ бўлиши мумкин.\n“Милан” эса Европа Лигасига чиқиш учун катта қадам ташлаш имкониятига эга. Бенитес Миланда собиқ клубига қаршилик қилади. Буларнинг барчаси Апеннин ярим оролларида яқинлашиб келаётган турда кузатилиши мумкин бўлган воқеалардир.\nМавсумни ажойиб ўтказаётган “Рома” ўзига келишга улгурган “Милан” билан “Олимпико”да майдонга тушади. Гарчи, Римдаги ўйинларнинг ўзида ҳам рақибга умумий ҳисобда имкониятни бой бериб турган бўлишига қарамай, мазкур беллашувда Руди Гарсия шогирдларининг имконияти юқорироқ баҳоланади. Чунки римликлар мазмунли футбол намойиш этишяпти. “Милан” эса охирги 5 баҳсда ғалаба қозониб, Европа Лигасида иштирок этиши мумкин бўлган жамоалар қаторига қўшилди. Миланликлар айнан ҳозир энг яхши ҳолатга киргандек. Лекин аввалги рақиблар орасида “Рома” каби кучлиси йўқ эди. Агар “Рома” очко йўқотгудек бўлса, чемпионлик ҳақидаги саволлар “Ювентус” ўз ўйинини ўтказмасдан туриб ҳал этилади. “Олимпико”да бугун бизни “қайноқ” учрашув кутиб тургани аниқ.\n“Рома”: Де Санктис — Майкон, Толой, Кастан, Додо — Де Росси, Наингголан, Пьянич — Жервиньо, Льяич, Тотти.\n“Милан”: Аббьяти — Бонера, Рами, Мексес, Констан — Мунтари, Монтоливо — Хонда, Кака, Таарабт — Балотелли.\nЎйинни ўтказиб юборадиганлар: Дестро, Бенатия, Бальцаретти, Строотман — Кристанте, Бирса, Сапонара, Де Йонг.\n26 апрель, 21:00\nФлоренцияликлар олдида мавсумни шунчаки якунлаб қўйиш вазифаси турибди. Тўғри, Винченцо Монтелла шогирдлари ҳеч бўлмаганда 4-поғонани сақлаб қолиш учун ҳаракат қилишлари турган гап. Мезбонлар эса “А” серияда кейинги мавсум ҳам ўйнашни истасалар, камида очко қўлга киритишлари шарт.\nЎйинни ўтказиб юборадиганлар: Делла Рокка, Креспо — Хегази, Гомес, Ребич, Фернандес, Матри, Паскуаль.\n23:45. ИНТЕР — НАПОЛИ\nТурнинг яна бир марказий беллашувида “Интер” “Наполи”ни қабул қилади. Миланнинг ушбу жамоаси ҳам мавсум охирига келиб ўз ўйинини топиб олди. Вальтер Маццари шогирдлари кучли учликдан ўрин олган жамоаларни ҳозирча доғда қолдира олишмади. Шанба куни “Интер”да бунинг учун охирги имконият бўлади. Биринчи даврада неаполликлар 4:2 ҳисобида зафар қучишганди. Рафа Бенитес эса “Интер”да фаолият юритган ва у собиқ жамоасига қарши баҳсда “Наполи”ни майдонга бошлаб чиқади. Учрашувда имкониятни тенг баҳоласа бўлади.\n“Интер”: Ханданович — Кампаньяро, Раноккия, Андреолли — Д'Амброзио, Ковачич, Камбиассо, Эрнанес, Нагатомо — Паласио, Икарди.\n“Наполи”: Рейна — Энрике, Бритос, Альбиоль, Ғулом — Инлер, Жоржиньо — Кальехон, Хамшик, Мертенс — Игауин\nЎйинни ўтказиб юборадиганлар: Роланду, Самуэль, Жуан Жезус, Альварес — Рафаэль, Маджо, Фернандес.\n27 апрель, 15:30\nҚуйи серияга тушиб кетиши тобора аниқ бўлиб бораётган “Катания” Веронага сафар уюштиради. Охирги пайтларда яна тўпурарлик маҳоратини намойиш этаётган Лука Тонида голлари сонини ошириб олиш учун яна яхши имконият мавжуд. “Верона” ғалаба қозонган тақдирда Европа Лигаси учун курашни давом эттиради.\nЎйинни ўтказиб юборадиганлар: Донати, Мартиньо — Беллуши, Альмирон.\n18:00. САМПДОРИЯ — КЬЕВО\nСиниша Михайлович жамоаси ҳозир хоҳлаганча ўйин намойиш этиши мумкин. Генуяликларга ҳеч нарса босим ўтказмайди. “Кьево” ўтган турда ўз майдонида “Сассуоло”га имкониятни бой бергач, ўз вазифасини мушкул қилиб олди. Энди “А” серияда қолиш учун жамоа қолган баҳсларда камида 6 очко тўплаши лозим.\nЎйинни ўтказиб юборадиганлар: Гуана, Обьянг — Паредес, Драме, Палоски, Рубин.\nЛиворноликлар ҳам ўринларини сақлаб қолиш учун ҳаракат қилишмоқда. Бироқ жамоада гол уриш борасида катта муаммолар мавжуд. Паулиньо киритаётган тўплар очко олишга ҳам етарли бўлмаяпти. “Лацио” Европа Лигаси йўлланмаси учун бор кучи билан ўйнаяпти деб айтиш қийин, лекин римликлар “Ливорно”ни мағлуб этишлари мумкин.\nЎйинни ўтказиб юборадиганлар: Чеккерини, Лучи, Мбайе — Клозе, Диас, Эдерсон, Конко, Новаретти, Раду.\n“Кальяри” мавсумни тугатиб олса бўлгани. “Парма” эса ЕЛда қатнашишга имконият берувчи ўринлардан бирига даъвогарлик қилмоқда. Мезбонлар сафида йўқотишлар кўп, лекин бу жамоа ўз майдонида ҳар қандай рақибга кескин қаршилик кўрсата олади.\nЎйинни ўтказиб юборадиганлар: Аврамов, Ибарбо, Мурру, Экдаль, Весино, Адриан — Поцци, Вергара, Палетта.\nҲужумкор футбол кўрсатаётган жамоалар Туринда ҳам бундан воз кечмасалар керак. “Торино” сафида Чиро Иммобиленинг тўпурар бўлиши учун барча бирдек ҳаракат қилиши мумкин. Чиро яқин таъқибчиларини 2 голга ортда қолдириб кетган. “Удинезе” эса шунчаки завқ олиш учун ўйнаса ҳам бўлаверади. Жамоа олдида мавсумда қўйилган вазифа уддалаб бўлинган.\nЎйинни ўтказиб юборадиганлар: Баша, Фарнеруд, Родригес, Паскуале, Мазьелло — Домицци, Келава, Лаццари.\n23:45. АТАЛАНТА —ЖЕНОА\n“Аталанта” мавсум охирида омади келса, ЕЛда ўйнаш ҳуқуқига эга бўлиши мумкин. “Женоа” эса баъзи жамоалар сингари мавсумни якунлаб қўйса кифоя. Шу сабабли иштиёқи баландроқ бўлган бергамоликларнинг ғалаба қозониши ҳақиқатга яқинроқ.\nЎйинни ўтказиб юборадиганлар: Йепес, Кармона, Каццола, Бриенца, Моралес — Калайо, Матузалем, Сентурион.\n28 апрель, 23:45\nДушанба куни ўтказиладиган учрашувда чемпион номи аниқ бўлиб улгуриши мумкин. “Рома” очко йўқотса ва “Юве” Сассуолодан ғалаба билан қайтса, ушбу ҳолат рўй беради. Европа Лигасининг ярим финал жавоб ўйинини ўйлаган ҳолда Антонио Конте мазкур рақибга қарши бир қатор захира футболчиларидан ҳам фойдаланиши мумкин. Барчаси “Рома” – “Милан” баҳсидаги натижага боғлиқ. “Рома” юта олмаса, туринликларга мағлубият ҳам салбий таъсир кўрсатмайди. Учрашув арафасида мезбонларда жиддий йўқотишлар бор. Жароҳат ва дисквалификациялар туфайли 9 нафар ўйинчи “Сассуоло”га ёрдам бера олмайди.\n“Сассуоло”: Пеголо — Гаццола, Антеи, Каннаваро, Лонги — Чибса, Маньянелли, Циглер — Заза, Сансоне, Флоро Флорес.\n“Ювентус”: Буффон — Барцальи, Бонуччи, Кьеллини — Лихтштайнер, Погба, Пирло, Маркизио, Асамоа — Льоренте, Тевес.\nЎйинни ўтказиб юборадиганлар: Алексе, Бьянко, Ачерби, Бриги, Манфредини, Марроне, Миссироли, Бьондини, Берарди (ҳаммаси “Сассуоло”).


Эркак учун кичик, аёлга эса олам! У нима? - 10 Марта 2013 - SHERLAR.BIZ - ENG YANGI SHERLAR 2018 2019\nSHERLAR.BIZ Chorshanba, 27.10.2021, 15:49\nГлавная » 2013 » Mart » 10 » Эркак учун кичик, аёлга эса олам! У нима?\n-Эркакларга билинмас ва кичикдек туюлгану лекин, аёлни бахтиёр қила оладиган нарса нима?Гулчехра Жамилова:- Хаммага хар хил нарса. Шахсан мени ўзим учун у инсон мени тушуниши кераклиги. Ёнимдаги инсон зийрак бўлиб, битта қарашимни ўзида илғаб олиши керак нимани хозир истаётганимни. Мен гапирган нарсамни у шунчаки эшитиши керак эмас, айтишадику "Слушать не надо, надо слышать” деб. Бир хил инсонлар бошини қимирлатиб эшитаётгандай бўладию, лекин ҳаёли бошқа жойда бўлади, гапизни бўлмайди, жим эшитаётгандай бўлса-да, нима деётганингизни уқмайди. Шахсан мен учун мени гапимни уқиши керак, мен билан хамнафас бўлиши керак. Кўп йиллар мобайнида бирга яшаган инсон кейинчалик бир бирини кўз қарашидан илғаб кетади.\nШахноз: - Самимийликни ажрата олмайди кўп эркаклар, хаммасимаску, лекин кўпчилик. Масалан, сиз самимий бирон нарсани гапирасиз, ўзингизни самимий тутасиз, кимдур эса носамимий бўлиб, хис қилмаётган нарсани кўрсатади. Лекин у аслида ундай эмас. Ундай инсонларда бу нарса овоза қилиш учун керак. Худди беш кўл баравар бўлмаганидек, хамма хар хил. Самимийликни кўпчилик ажрата олмайди, масалан аёл кишида макр бор, ўзини кўрсатиш бор, рахм уйғотувчи йўллари бор, ёлғондан бўлади шуларнинг кўпи, сохта бўлади. Шуни хам ажрата олмайди кўп эркаклар, айнан сохталик ва самимийликни. Ўзининг фикри бўлмайди, ёки фикрини ўзгартириш осон жуда. Гапириб гапириб фикрини хам ўзгартирволиш мумкин. Хуллас, агарда аёл кишининг самимий ҳис туйғусини ажрата оладиган эркак бўлса, аёлни бахтли қила олади.Зиёда: - Менимча энг яхшиси бу ширин сўз деб ўйлайман. Ширин сўз бўлса, аёл киши доим бахтли бўлади. Агарда уруш жанжал бўлса, аёл киши бахтли бўлолмайди. Озгинагина ёмон сўз хам аёл кишига оғир ботади, чунки аёл кишимиз. Совға, унинг кичик ёки катталигимас, энг кераклиги бу ширин сўз. Кейингиси эса эътибор бўлади.Асал Шодиева;- Эркакларга кичик бўлиб кўринган нарса, гохо аёл учун мухим ахамиятга эга бўлади. Хар бир аёлнинг ўзининг индивидуал ва шахсий бўлган шундай кичик нарсаси бўлади.Райхон:-Диққатнинг хар бир кўриниши: майин ва ёқимли сўзлар, смс, изхорлар, комплиментлар,...Лола Зуннунова (ўз тажрибасида айтади): - Оддий кунда, хеч бир сабабсиз, гул олиб келишлари ёки, мен кутмаган пайтимда , шунчаки яхши кўришларини айтсалар, жуда хурсанд бўламан. Бундай холатлар бўлиб туради.Феруза Жуманиёзова: -Эркак байрамларда совғани зўрини олиб келиши мумкин, қиммат нарса олдим яна нима керак диб ўйлаши мумкин,лекин мехр ва ширин сўзсиз берилган совғадан менга биргина мухаббат билан айтилган "жоним" сўзи афзалроқ!!! Уларга бу сўз арзимас бўлиши мумкин лекин, аел учун бу сўз суюкли ва ягона эканини билдириб туради! Шундай экан, совға билан мехр мухаббатли сўзларни хам айтиб туринг!Шахзода: - Сийқаси чиққан жавобдир лекин, аёлар қулоқлари билан севМанзура:- Эркакларда фикрлаш доираси яхши ишлаши керак. Суйганига хар куни диққатини аямай, ёқимли холатлар билан хайратлантириб , мухаббатини исботлаши керак.\nАёллар барибир харакат қилади, эрини тушунишга, имкони бўлмаса, талаб хам қилмайди. Буни кимдур аёлим шундай қилишга мажбур деб тушунса, кимдур қадрига етадиади дегани рост. Бирон бир сабабсиз , кутилмаганда аёлга айтилган майин ва ёқимли сўз, уни бахтиёр эта олади. Лекин бу севганидан бўлиши керак албатта!Нилуфар Усмонова:- Аввало эркакка боғлиқ бўлган, уйдаги тинчлик ва хотиржамлик. Диққат эътибор ва икки оғиз ёқимли сўз, катта совғаларни ўрнини босади.\nҚарс икки қўлдан чиқади, қачонки эркак беэътибор бўлса, кейин аёли хам ундан совийди, у хам эътибор қилмайди. Аёлларимизни энг бахтли қиладиган жихат бу хамиша дилдан унга қилинган эътибор, чин дилдан қилинган хурмат ва эътибор. Масалан, аёл киши ўзидан ўзи сиқилмайди, ўзидан ўзи асабийлашмайди, бир томчи кўз ёши хам бекорга чиқмайди, шунинг учун хар бирини эркак киши гулдек асраб, эҳтиёт қилиши керак. Эркак киши аёлини ўз кафтида қандай парвариш қилса, аёлида шуни таъсири кўриниб туради, уни юз кўринишида, қоматида, кайфиятида, рангида, соғломлигида хам, эркакнинг оиладаги мехр мухаббати қай даражада эканлигини аёлнинг юриш туриши, кийиниши, хулқ атвори, ранги рўйига таъсири бўлади. Кўп эркаклар ўйлайди, "мана қиммат қўйлак, французкий атир олиб бераман, бриллиант тақинчоқ, музлатгични тўлдириб қўяман, бўлди, жим ўтиради” деб, йўқ, бу билан аёл бахтли бўлмайди.Муниса Ризаева;- Ёқимли ва майин сўзлар, диққат ва эътибор, самимий ва хеч қандай манфаатсиз хаққоний муносабат...\nКатегория: O`zbekiston Yangiliklari | Просмотров: 970 | | Рейтинг: 5.0/1\nSAYT_ADMINKASI 10.03.2013 13:18


Қаршилик эркак хотинининг жазмани деб гумон қилган бошқа эркакни чавақлади\nҚаршилик эркак хотинининг жазмани деб гумон...\n19.12.2019 12:17 0 6388\nФожиа кеча, 18 декабрь куни куппа-кундузи Қаршидаги болалар боғчасида юз берди. Бош прокуратура матбуот хизматининг «Xabar.uz»га маълум қилишича, фуқаро А.Б. (1980 й.т., судланмаган) турмуш ўртоғи (аёл ) М.Қ.ни (1986 й.т., судланмаган) рашк қилиб, фуқаро Б.Н.га (1968 й.т., судланмаган) ошхона пичоғи билан ташланади.\nБунинг оқибатида Б.Н. кўкрак қафасининг турли жойларига етказилган жароҳат, шунингдек, бўйин соҳаси кесиб ташланиши сабаб воқеа жойида жон таслим қилади. Шу тариқа «рақиби»нинг ҳаётига нуқта қўйган эр турмуш ўртоғини ҳам ўлдиришга қасд қилади. Ҳодиса жойига ИИБ ходимларининг етиб келиши натижасида иккинчи фожианинг олди олинди.\nҲолат юзасидан Қарши шаҳар прокуратураси томонидан жиноят иши қўзғатилиб, А.Б. ҳибсга олинган.\nқотиллик эр-хотин рашк пичоқлаш\nҲодиса Кеча, 16:10


Абдуғани Камалиев 11 йилга қамалди\n20 апрел 2021, Тошкент вақти: 16:29\nhttp://tbn0.google.com/images?q=tbn:T6DBQFeeCN3QoM:http://volyn.com.ua/photos/r-3147.jpg Европа инсон ҳуқуқлари суди қарорига қарамай, Россиядан Ўзбекистонга экстрадиция қилинган диндор Абдуғани Камалиев Наманган вилоятининг Уйчи тумани суди томонидан 11 йилга қамоқ жазосига ҳукм қилингани маълум бўлди.\nА.Камалиев 1997 йилдан Россияда яшаган ва Россия фуқаролигини олган. Ўзбекистон ҳуқуқ идоралари томонидан конституциявий тузумга тажовуз қилиш ва ноқонуний диний ташкилотлар тузиш каби айблар бўйича қидирувга берилган А.Камалиев 2007 йил декабрда яширин равишда Ўзбекистонга экстрадиция қилинган эди.\nҲуқуқ ҳимоячиларининг таъкидлашича, А.Камалиев тақдири Россия ва Ўзбекистон ҳукуматларининг инсон ҳуқуқлари бўйича халқаро нормаларни очиқчасига оëқ-ости қилаëтганининг навбатдаги ëрқин мисолидир.\nАсл исм-шарифи Абдуғани Турсунов бўлган бу шахс 1997 йилда Россияга келиб, бу ерда Маймуна Камалиевга уйлангач, 2000 йилда Абдуғани Камалиев, деган янги фамилия билан Россия фуқаролигини олган.\nЎзбекистон ҳуқуқ-тартибот идораларининг бир неча йилга чўзилган уринишларидан сўнг Россия фуқаролиги бекор этилиб, Ўзбекистонга қайтарилган Камалиев 26 февраль куни суд томонидан узоқ муддатга озодликдан маҳрум қилинди.\nСуд жараëнида қатнашган А.Камалиевнинг яқинларидан бири унинг судда бу каби оғир айбларни рад қилганини айтади.\n“Судда у ваҳҳобийликда айбланди. Унақа ваҳҳобийлик қилмаган. Айби йўқлигини айтди. Бир-икки жойга даъватга борганда болаларга Қуръон ўргатган, холос”,- деди маҳкумнинг яқинларидан бири.\nА.Камалиевнинг Россияда яшаëтган турмуш ўртоғи Маймуна Камалиева эрининг мутлақ айбсиз экани ва унинг айбсизлигини исботлаш учун кўплаб идораларга мурожаат қилаëтганини билдирди.\n“Ҳамма ердан сўраяпман. Ҳамма ерга хат жўнатдим. Ҳалигача жавоб келмади. Ўзбекистон эримга қўйган айблар ëлғон”,- деди Маймуна Камалиева.\n1997 йилдан бери Россияда яшаб, бу ерда, аëлининг айтишича, ҳеч қандай диний фаолият билан шуғулланмасдан, фақат қурилишда ишлаб келган Абдуғани Камалиевни нима учун Ўзбекистон ҳукумати бунча узоқ вақт таъқиб қилди ва 10 йиллик қидирувдан сўнг уни ниҳоят қамоққа ташлади?\nБу саволга жавоб берар экан, А.Камалиев ҳимояси билан шуғулланиб келган Россиядаги “Фуқаровий кўмак” ташкилоти вакиласи Елена Рябинина у 1991 йилда Наманганда юз берган машҳур норозилик митингида қатнашган бўлиши эҳтимолга жуда яқин эканини таъкидлади.\n“Тоҳир Йўлдош бошчилигидаги бу намойишга президент Ислом Каримов шахсан келган ва намойишчилар важоҳатидан ранги оқариб кетгани кўпчиликка маълум. Бу митинг видеотасвирга ëзиб олинган ва унга тушиб қолган ҳар бир қатнашчи кейин бирма-бир қамоққа олиниб, оғир айбларда айбланган эди. А.Камалиевнинг ҳам айнан шу видеотасвир асосида қидирувга берилганини тахмин қилиш қийин эмас”,- дейди Е.Рябинина.\nА.Камалиев яқинлари сўзларига кўра, у суддан сўнг ҳам ҳозирча Уйчи тумани ҳибсхонасида ушланмоқда ва ўзига нисбатан муносабат ҳақида шикоят қилмаган.\n“Кўриб келдик. Шароити яхши, хоналари иссиқ, қийинчилик йўқ эканини айтди. Қийнамаётган эканлар”,- деди яқинлари.\nМаймуна Камалиева эса ўз эрининг айбсизлигини исботлаш илинжида халқаро ташкилотларга мурожаат йўллаëтган бир пайтда Абдуғани Камалиев, яқинларининг билдиришича, ўз устидан чиқарилган ҳукмдан шикоят қилиб, апелляция судига мурожаат қилишни ҳам истамаяпти.\nЕлена Рябинина эса яқинларининг бундай гапларига қарамай, А.Камалиевнинг диний айблар бўйича қамалган аксар маҳбуслар каби қамоқда қийноққа солинаëтган бўлишини айтади ва унинг қийноқлар кундалик нормага айланган Ўзбекистон қамоқхонасига тушишида Россия ҳуқуқ-тартибот идораларини айблайди.\n“Россиянинг Камалиев тақдиридаги ролини жирканч, деб баҳолайман. Унинг Страсбург суди қарорига зид равишда Ўзбекистонга бериб юборилишини ҳам, Европа судига Россия расмийлари берган сурбетларча жавобни ҳам жирканч ва ахлоқсиз, дейишдан бошқа сўз топа олмайман”,- дейди россиялик ҳуқуқ ҳимоячиси.


Энг қиммати АҚШда. Коронавирусдан даволаниш қанчага тушади? – mulkdor.com\nЭнг қиммати АҚШда. Коронавирусдан даволаниш қанчага тушади?\nApril 14 2020, 11:04 ДунёИқтисодиёт хабарлариТиббиёт\nБутун дунё буйлаб коронавирус юқтирганлар сони 1,9 миллионга яқинлашди. Дунё мамлакатлари вирусга қарши кураш учун жуда катта пуллар сарфламоқда, аммо ҳамма ерда ҳам муолажалар бепул емас. Турли давлатларда одамлар коронавирусдан даволаниш учун қанча пул сарфламоқда?\nАҚШда 6 кунга 75 минг доллар\nБу борадаги фактларни ҳамма ҳам ошкор қилавермайди. Аммо баъзи манбалардан оз бўлса-да маълумот топиш мумкин. Масалан, АҚШда нархлар жуда баланд. Океанортида коронавирусга чалинган енгил босқичдагилар даволанишни хоҳласа, камида 6 кун касалхонада бўлиши керак. Бу эса ўртача 75 минг долларга тушади. Суғуртаси борлар ҳам 21-38 минг доллар атрофида тўлаши керак бўлади. Оғир ҳолатдаги бемор эса камида 4 ҳафта даволаниши керак ва бу беморга тахминан 300 минг долларга тушади. Суғуртаси бўлганларга эса 150 минг долларга.\nБиласиз, АҚШда ҳеч бир иш Конгресс иштирокисиз битмайди. Яқинда Конгресс коронавирус учун тест топширишни бепул, давлат ҳисобидан амалга оширишга рухсат берди. Шунингдек, ҳукумат уйдан туриб даволаниш учун махсус колл-марказлар ташкил қилган. У ерга телефон қилиб бепул маслаҳат олиш мумкин. АҚШ телевидениесида эса махсус телемедицина хизмати пайдо бўлди. Бу ҳам бепул эмас, бир марта маслаҳат олиш учун 34 доллар тўлаш керак.\nАҚШда касалхонада ётиш қиммат бўлгани учун одамлар уйда даволанишни маъқул кўрмоқда. Шу сабабли, карантин эълон қилинган бўлса-да, америкаликлар уйдан чиқмай қўйишди. Чунки даволаниш жуда қиммат. Америкаликлар «Даволаниш учун кўп пул сарфламасликнинг ягона йўли – касал бўлмаслик» дейишмоқда. 13 апрель ҳолатига кўра, АҚШда касалланиш ҳолатлари сони 560 мингдан, вафот этганлар сони 22 мингдан ошди.\nБалки даволаниш қимматлиги АҚШда касалланганлар ва ўлим сони кўплигининг сабабларидан биридир. АҚШ ҳар қанча бой бўлмасин фуқароларини бепул даволамайди. Таққослаш учун, Ўзбекистонда ҳукумат вирусга чалинганларни бепул даволамоқда. Балки шунинг учун одамлар ҳамон бемалол кўчада юришгандир…\nАлбатта, АҚШда пули йўқлар ўлиб кетаверарканда, деб ўйлаш тўғри эмас. Мамлакат инқироз ҳолатидан чиқиб кетиш учун 2,2 триллион доллар пул ажратди. Хусусан, 130 миллиард доллар тиббиёт соҳаси учун. Ҳукумат ҳар бир ишини йўқотган фуқаронинг 3 ойлик маошини тўлаб беришни ўз зиммасига олиб, йиллик даромади 99 минг доллардан кам бўлганларга пул тарқатди. Ижтимоий ҳимоя бу давлатда жуда одилона йўлга қўйилган. АҚШда ҳам хайрия қилувчилар жуда кўп ва ҳеч кими йўқ одамларга айнан хайрия маблағлари эвазига ғамхўрлик қилинмоқда.\nМаҳаллий матбуот маълумотларига кўра, Россияда беморлар бепул даволанмоқда. Енгил ҳолатдаги беморларни даволаш ҳукуматга бир кунга 60 минг рублга (816 доллар), ўрта даражадаги беморларни даволаш 140 минг рублга (1 904 доллар) тушаётган бўлса, оғир авҳолдаги беморларни Россия ҳукумати кунига 202 минг рубль (2 747 доллар) сарфлаб даволамоқда.\nРус нашрларининг ёзишича, 12 апрелгача барча харажатлар маҳаллий бюджет ҳисобига қилинган бўлса, қолганига керакли пул маҳаллий мажбурий тиббиёт суғуртаси фондидан олинади.\nУкраинада аввалига барча беморлар бепул даволанаётганди. Аммо кейинчалик фақат оғир ва ўрта оғир ҳолатдаги беморлар давлат ҳисобидан даволана бошланди. Чунки оғир ва ўрта оғирликдаги беморлар парваришига қиммат тиббий воситалар ишлатилади ва оддий украиналик бу харажатни тўлай олмайди. Шу боис, барчасини давлат ўз зиммасига олади. Украинада бир нафар беморга кунлик ўртача 50 доллар харажат қилинаётгани айтилди. Мамлакат соғлиқни сақлаш вазирлиги коронавирусга олиб борадиган оғир пневмониядан даволаниш учун камида 3,5 минг доллар кетишини маълум қилган.\nПольша барча беморлар давлат ҳисобида даволанишини эълон қилган. Бу мамлакатда касалланиш ҳолатлари сони 7 мингга яқинлашган.\nЧехияда ҳам коронавирусдан даволаниб чиқаётганлар қўлига қандайдир чек тутқазилмаган. Маълум бўлишича, Чехияда суғурта корхоналари барча харажатларни тўлаб бермоқда. Бу мамлакатда одамлар суғуртага жиддий қарайди. Шунингдек, мустақил равишда даволангани учун пул тўламоқчи бўлган чехияликлар 800-6000 доллар атрофида пул тўламоқда.\nКоронавирус тести қанча туради?\nКўпчиликни бир савол ўйлантиряпти: коронавирусга қандай тест топшириш мумкин? Масалан, яқинда Лондондаги бир неча клиника пулли тестлар ўтказгани ҳақида хабарлар пайдо бўлганди. Буюк Британия пойтахтидаги клиникалардан бирида 375 фунт (434 доллар) эвазига тест ўтказилгани рост бўлиб чиқди. Клиника бу қарорини ҳимоя қилиб, харажатга яраша нарх белгиланганини маълум қилди. Шунингдек, бу клиника шифокорларни бепул тест қилаётганини айтган.\nЛондондаги яна бир клиника ўз сайтида 120 фунтдан коронавирус тести сотилаётгани ҳақида эълон берди. Аммо ҳозир бу касалхона сайтида тестлар сотилмаяпти, чунки ҳукумат одамларни индивидуал тестлар тўлиқ тўғри натижа бермаслигига ишонтирди. Ҳозирда Британия кунига 25 минг кишини бепул тестдан ўтказмоқда.\nАвстралиядаги корхоналарда бири Хитойдан коронавирус тестларини Швейцария, Италия ва Эронга етказиб бераётганини маълум қилди. Ҳар бир тест давлатларга етказиб бериш хизмати билан бирга 12 долларга тушмоқда. Бу тестлар 95 фоиз аниқликда ишласа-да, ҳали АҚШда фойдаланиш мумкин бўлган тестлар қаторига киритилмаган. Британия эса бу тестни маъқуллаган.\nБу арзон тестлар асосчиси Милтон Жоу улар жисмоний шахсларга сотилмаслигини маълум қилган: «Тестларни индивидуал ишлатиш осон, лекин биз уларни соғлиқни сақлаш секторларига етказиб беришни маъқул кўрдик». Тестлар асосчиси уларни керагидан қимматга сотиш ноинсофлик бўлишини айтди.\nАнглияда эса жуда арзон тест яратилди. Лестер университети академиклари ниқоб кўринишидаги тест яратишди. Тест топширмоқчи бўлган одам ниқобни бир муддат тақади ва нафас йўлларидан керакли моддалар ниқобли тестга ёпишгач, тезда анализ натижасини билиш мумкин бўлади. Бундай тестлар атиги 2 фунт туради.\nЎзбекистон саргузашт туризми учун энг яхши ...\nАудиоJanuary 4 2018, 01:01\n«арсенал» янги даврга қадам қўймоқда. эмерининг ...\nЛондон шимолида инқилобий ҳаракатлар бошланди. «Арсенал» узоқ кутишлардан кейин янги бош мураббийга эга бўлди. (more…)\nДунёMay 24 2018, 09:05


Организм мия инфаркти хавфини қандай огоҳлантиради: 4 та белгилари – Пазанда.Уз / Pazanda.uz\nГлавная / Маданият / Организм мия инфаркти хавфини қандай огоҳлантиради: 4 та белгилари\nBarno Mir 13.05.2022\tМаданият, Саломатлик Comments Off on Организм мия инфаркти хавфини қандай огоҳлантиради: 4 та белгилари 68 Показы\nИшемик инсулт ёки бошқа йўл билан мия инфаркти, миянинг бир қисмини қон билан таминлаш бузилганида содир бўлади: унинг ҳужайралари ўлишни бошлайди, кислород ва зарур озиқ моддаларни олмайди. Бу барча қон томирларининг тахминан 85 фоизини ташкил қилади, дейди доктор Питер.\nҚон томирларининг олдини олиш учун овқатланиш ва турмуш тарзини кузатиш, мунтазам текширувдан ўтиш тавсия етилади. Аммо қимматли вақтни ўтказиб юбормаслик учун ўлик ҳолатнинг аломатларини ва мумкин бўлган ҳарбингерларни билиш ҳам муҳимдир.\nХитойлик мутахассислар ишемик инсултга яқинлашганда тананинг бериши мумкин бўлган 4 та сигнални номладилар. Агар улардан камида биттаси пайдо бўлса, шифокор билан маслаҳатлашиб, соғлиғингизни текшириш яхшироқдир.\nИшемик инсулт хуружидан олдин қўллар ва оёқлар ёмон бўйсунишни бошлайди – бу аниқ аломатлар бўлиб, уларни етиборсиз қолдириб бўлмайди. Бироқ, камроқ сезиларли бўлганлар ҳам бор. Мисол учун, агар сиз ўтирган ҳолатда кўп вақт ўтказмаган бўлсангиз, лекин сиз бачадон бўйни умуртқа поғонаси жуда ҳаракатчан емаслигини ҳис қилсангиз ва бошингизни пастга туширсангиз, пастки жағнинг юқори кўкрагига етиб бормайди. “Сина” нашрига кўра, бу ҳам қон томир авария хавфини кўрсатиши мумкин бўлган хавотирли сигналдир.\nАгар сиз тилнинг таранглаша бошлаганини ва нутқнинг хиралашганини сезсангиз, еҳтимол миядаги қон томирлари аллақачон тасирланган. Қон таминотининг етарли емаслиги миянинг юз нервини бошқаришига тасир қилади – ва бу, ўз навбатида, юз мушакларининг, тилнинг қаттиқлашишига ва нутқнинг бузилишига олиб келади.\nКўзлар олди қорайиши\nБундай ҳолларда кўзлардаги қорайиш одатда узоқ давом етмайди – бир неча дақиқа ёки ҳатто сониядан кейин ҳамма нарса тикланади. Ушбу вақтинчалик кўриш бузилиши ҳеч қандай оқибатларсиз йўқолиши мумкин. Аммо кўпинча бу ишемик инсултдан олдин ҳам содир бўлади, бу мия сопи, серебеллум ёки кўприкда қон пıҳтıларıнıн шаклланиши билан боғлиқ. Шунинг учун, агар бу содир бўлса, уни хавфсиз ўйнаш ва шифокор билан маслаҳатлашиш тавсия етилади.\nКечаси бурундан қон кетиш\nАгар бурун шиллиқ қаватида ҳамма нарса тартибда бўлса ва танада сув танқислиги бўлмаса, кечаси тез-тез бурун қонаши ҳам ишемик инсултнинг мумкин бўлган хабарчиларидан биридир. Кечаси қон томирлар орқали секинроқ оқади ва қон босими барқарор бўлади. Тўсатдан қон кетиш содир бўлса, бу бурун бўшлиғидаги капиллярларнинг шикастланишига олиб келадиган босим кўтарилишини кўрсатиши мумкин. Асосий сабаб мияни таминлайдиган қон томирларининг тиқилиб қолиши бўлиши мумкин, бу еса қон босимининг ошишига олиб келади.\nКўпгина инсултлар ФАСТ тестига киритилган белгилар билан билинади:\nЮз: юз – ассиметрия пайдо бўлади, табассум пайтида сезилади. Кўз қовоғи тушиши мумкин, лаблар позисияси бузилиши мумкин;\nҚўл: қўл – қўл ёки оёқдаги заифлик, одам кўпинча бир вақтнинг ўзида иккала қўлини ҳам кўтаролмайди, уларни оғирликда ушлаб туради;\nНутқ: нутқ бузилиши, “оғиздаги порридге”; одам ухламайди, лекин гапира олмайди, унга айтилган нарсаларни тушунишда қийинчиликлар бўлиши мумкин;\nТегиш: тегиниш – тананинг ҳар қандай қисмида сезгирликнинг бузилиши, уйқусизлик.\nРоссиялик олимлар еса қандай бош оғриғи ишемик инсултнинг хабарчиси бўлиши мумкинлигини аниқладилар. Бирор кишининг хавфли касаллик билан таҳдид қилинаётгани сентинел бош оғриғи билан белгиланиши мумкин – бу қон томиридан 3-4 кун олдин пайдо бўлади. Тажриба давомида малум бўлишича, инсултдан омон қолганларда янги турдаги бош оғриғи (илгари ҳеч қачон бўлмаган) ва ўзгарган характерли бош оғриғи (интенсивлиги, юқори частотаси, давомийлиги бўйича фарқланади, пулсасияланувчи, кўнгил айниши, қусиш, ёруғлик билан кечадиган бош оғриғи) устунлик қилади. ва товушдан фобия). аналжезикларга ёмон жавоб берди). Ушбу беморларнинг тахминан 15% инсулт олдидан охирги ҳафтада бош оғриғини бошдан кечирган, яна 15% инсулт бошланишида.\nПред. Икки бурж белгиси милярдер булиш ехтимоли катта тугилган кунингизни текшириб куринг\nСледующая Ҳақиқий эркакнинг асосий фазилатлари


Аввало, мустақиллигимиз, қолаверса Бош Қомусимиз берган шарофат туфайли хотин-қизларнинг жамият тараққиётидагиролиниошириш, улардаги салоҳиятнинг тўла-тўкис намоён этилиши учун имкониятлар яратиш, оналик ва болаликни, оилаларни ижтимоий ҳимоя қилиш масаласи чин маънода давлатимиз сиёсатининг устувор йўналишларидан бирига айланди.\nДарҳақиқат, мамлакатимиз ҳаётида давлат бошқарувини демократлаштириш ва янада либераллаштириш ислоҳатлари жараёнида аёлларнинг ҳуқуқ ва эркинликларини таъминлаш, сиёсий онг ва маданиятини ривожлантириш орқали демократик қадриятларнинг ижтимоий ҳаётимизда ўз ифодасини топишга асос бўлмоқда. Мустақиллигимизнинг дастлабки йилларидан бошлаб мамлакатимиз ҳаётида хотин-қизлар фаоллигини оширишга, уларнинг ҳуқуқ ва эркинликларини таъминлашга алоҳида эътибор берила бошланди. Сиёсий ва ҳуқуқий асослар яратилди. Жумладан, Президентимиз И.Каримов ташаббусига кўра 1991 йилнинг ёзидаёқ жамиятда аёллар ролини янада оширишга хизмат қиладиган ва айниқса мамлакатда демографик вазиятнинг хусусиятларини инобатга олган ҳолда Ўзбекистон хотин-қизлар қўмитаси қайта тикланди. 1992 йилда Ўзбекистон БМТга аъзо бўлганидан сўнг БМТнинг "Хотин-қизларни камситишнинг ҳар қандай шаклларини тугатиш тўғрисида"ги конвенцияга қўшилди. 1993 йилнинг март ойида Ўзбекистон Республикаси Президентининг "Ўзбекистон Республикасининг давлат ва жамият қурилишида хотин-қизларнинг ролини ошириш чора-тадбирлари тўғрисида"ги махсус Фармони қабул қилинди. Унга кўра Республика Бош вазирининг хотин-қизлар ишлари бўйича ўринбосари лавозими ҳамда вилоят, туман ва шаҳар ҳокимликларининг хотин-қизлар ишлари бўйича ўринбосарлари лавозимлари жорий этилди.\nСоғлом демократик жамиятни яратишнинг муҳим шартларидан бири аввало ҳар жиҳатдан соғлом, маънавияти юксак, мустақил фикрловчи янги авлодни тарбиялашдан иборатдир. Оила мустаҳкамлиги ва келажак авлод баркамоллиги ҳар жиҳатдан хотин-қизларнинг ижтимоий ҳаётимиздаги фаоллиги, жисмонан ва маънан соғломлигига ҳам боғлиқдир.\nЎтган йиллар мобайнида мамлакатимизда таълим соҳасида, шунингдек, гендер тенгликда, соғлиқни сақлаш, аёлларга ғамхўрлик қилиш билан боғлиқ масалаларда катта ютуқларга эришилди. Хусусан, давлатимиз раҳбарининг 2004 йил 25 майдаги "Ўзбекистон Хотин-қизлар қўмитаси фаолиятини қўллаб-қувватлаш тўғрисида"ги Фармони ва уни амалга ошириш чора-тадбирлари тўғрисидаги давлат дастури қабул қилинганини алоҳида таъкидлаш ўринлидир.\nКонституциямизнинг 46-моддасида: "Хотин-қизлар ва эркаклар тенг ҳуқуқлидирлар", – деб белгиланган. Ушбу нормада мустаҳкамланган қоидаларнинг ҳаётимиздаги аксини мамлакатимизда кечаётган демократик ислоҳотлар жараёнида хотин-қизларнинг фаол иштирокида ҳам кўриш мумкин.\nМамлакатимизда эркин фуқаролик жамиятини шакллантиришда хотин-қизларнинг сиёсий фаоллигини оширишга қаратилган ислоҳатларнинг амалга оширилаётганлиги ҳам муҳим аҳамиятга эгадир. Хусусан, 2004 йилда парламентимиз томонидан "Ўзбекистон Республикаси Олий Мажлисига сайловлар тўғрисида"ги қонунга ўзгартиришлар киритилди. Жумладан, сиёсий партиялардан кўрсатилаётган жами номзодларнинг камида 30%ини хотин-қизлар ташкил этиши лозимлиги белгилаб қўйилди. Сиёсий қарорлар қабул қилишда, аҳолимиз кенг қатламлари манфаатларини рўёбга чиқаришда мазкур ислоҳатларнинг ўрни беқиёсдир. Зеро, бугун мамлакатимиз аҳолисининг 51 %и, ишчи кучининг 45 %ини аёллар ташкил этади.\nПрезидентимиз И. Каримов таъкидлаганларидек, барқарор, мустаҳкам тизимларда, агар фуқароларнинг сиёсий манфаатларини рўёбга чиқариш учун ҳамма ҳуқуқий, демократик шарт-шароитлар яратилган бўлса, аҳолининг ўзи ихтиёрий равишда, профессионал асосда мамлакат сиёсий ҳаётида тобора кенг иштирок этади. Аёлларнинг ҳуқуқ ва эркинликларини таъминлаш ва ижтимоий-сиёсий фаоллигини оширишда фуқаролик жамияти институтларининг роли муҳим аҳамиятга эга. Чунки, нодавлат характердаги, турли гуруҳлар ва қатламлар манфаатларини ифодалайдиган жамоат ташкилотлари бугунги кунда замонавий фуқаролик жамиятининг муҳим институти сифатида эътироф этилади. Бундай ташкилотларга хотин-қизларни кенг жалб этиш орқали уларнинг ҳуқуқ ва эркинликларини таъминланишига эришилади, шу билан бирга давлат ва жамият бошқарувида бевосита ва билвосита иштироки таъминланади.\nБу борада аёллар ижтимоий-сиёсий фаоллигини оширишнинг муҳим омилларидан бири сайловларда хотин-қизларнинг иштирокини таъминлаш ва шу орқали давлат бошқарувига жалб этишдир. Аёллар ижтимоий-сиёсий фаоллигини ошириш меъзонларидан яна бири хотин-қизларнинг сиёсий партиялардаги иштироки ва ролини кучайтиришдир.\nБугунги кунда мамлакатимиздаги мавжуд 4 та сиёсий партиялар фаолиятида аёлларнинг иштироки йилдан йилга ошиб бормоқда. Сиёсий партиялар мамлакатимиз хотин-қизларининг турли вакиллари – тадбиркор аёллар, олима ва зиёлилар, фермер ва ҳунарманд аёллар ва бошқа соҳа вакиллари манфаатларини рўёбга чиқаришнинг муҳим воситаси бўлмоқда. Маълумки, сайлов тўғрисидаги қонунчиликда сиёсий партиялар томонидан кўрсатилаётган депутатликка номзодлар умумий сонининг камида 30 фоизини хотин-қизлар ташкил этиши лозимлиги тўғрисидаги норма белгиланган. Ҳозирги кунда Қонунчилик палатасида хотин-қизлар сони 16 фоизни, Сенатда 17 фоизни, ижро этувчи органларда 3,4 фоизни, суд идораларида эса 22,7 фоизни ташкил этади.\nДавлат миқёсида қабул қилинган ҳужжатлар асосида Республика ҳукумати, вазирликлар ва қўмиталар, жамоат ташкилотлари аёллар ҳуқуқларини ҳимоя қилиш, уларнинг мамлакат ижтимоий-сиёсий, иқтисодий жабҳаларидаги иштирокини таъминлаш борасида муҳим ишларни амалга оширмоқда.\nХулоса қилганда, эркин фуқаролик жамиятини барпо этиш, фуқароларнинг ҳуқуқ ва эркинликларини таъминлаш ислоҳотларининг узвий қисми сифатида хотин –қизларнинг давлат ва жамият қурилишидаги иштироки ва унинг сиёсий-ҳуқуқий асосларини яратиш мустақил давлатимиз ички сиёсатининг устувор йўналишларидан бири сифатида алоҳида эътироф этилмоқда. Мазкур масаладаги чора-тадбирларнинг узвий қисми сифатида фуқаролик жамияти институтлари, нодавлат, нотижорат ташкилотлари фаолияти ва давлат бошқаруви органларида аёлларнинг кенг иштирок этишини кафолатлайдиган ҳуқуқий асослар яратилиб келинмоқда. Зеро, жамиятимизда сиёсий фаол ҳуқуқий билимга эга, замон билан ҳамнафас, юртимиз равнақига камарбаста аёллар сафининг кун сайин кенгайиб бораётгани эса порлоқ келажагимизнинг муҳим гаровидир.\nКўришлар сони: 14878


Мадуро парламент сайловларида мухолифат ғалаба қилса истеъфо беришини маълум қилди | "Адолат" СДП\nМадуро парламент сайловларида мухолифат ғалаба қилса истеъфо беришини маълум қилди\nВенесуэла президенти Николас Мадуро мамлакатда ўтадиган парламент сайловларида мухолифат ғалаба эришса ўз лавозимини тарк этишини маълум қилди.\n"Агар ғалаба қилсак, биз олға интилишда давом этамиз, лекин шуни ҳам айтишим лозимки, тақдирим сизларнинг қўлингизда, агар мухолифат ғалаба қозонса, мен истеъфо бераман, тақдирим Венесуэла халқининг қўлида", – деди Мадуро давлат телевидениеси орқали халққа мурожаатида.\nВенесуэланинг бир палатали парламенти бўлмиш Миллий ассамблеяга сайловлар 6 декабрда бўлиб ўтади. Унда 107 та сиёсий партия ва бирлашма иштирок этади. Парламентнинг собиқ спикери Хуан Гуаидо иштирокидаги мухолифатчилар блоги сайловда иштирок этмаслигини эълон қилган.\nВенесуэлада 2019 йил январь ойида президент Мадурога қарши оммавий норозиликлар бошланганди. Ўшанда Миллий ассамблея спикери Гуаидо ўзини мамлакат раҳбари деб эълон қилди. АҚШ раҳбарлигидаги бир қатор ғарб давлатлари Гуаидони президент сифатида тан олди. Ўз навбатида, Россия, Хитой, Туркия ва бошқа давлатлар Мадурони қонуний президент сифатида қўллаб-қувватлаб келмоқда.


Ўзбекистон ва Франция республикалари ўртасида савдо-иқтисодий ҳамкорлик бўйича ҳукуматлараро комиссиянинг 8-йиғилишида «Ўзтрансгаз» АЖ ва «Rothschild & Cie» компанияси ўртасида ҳамкорликка оид келишув имзоланди. Келишув доирасида қарздорлик портфелини баҳолаш, халқаро банк кредитларини олиш орқали молиялаштиришни жалб қилиш каби йўналишларда фаолият олиб бориш кўзда тутилган.\nҲамкорлик натижасида жорий қарз портфели ҳамда уни қайта молиялаштиришнинг батафсил жадвали ишлаб чиқилади. Шунингдек, келгусидаги молиялаштириш таклифларини кўриб чиқиш, кредит сифатини ошириш механизмлари бўйича иш олиб борилади. Йирик инвестицион лойиҳаларни амалга ошириш доирасидаги лойиҳавий молиялаштиришнинг мақбул вариантларини кўриб чиқиш юзасидан ҳам ҳамкорлик қилиниши режалаштирилган.\nМаълумот учун: «Rothschild & Cie» компанияси инвестиция-банк хизматлари, корпоратив банк хизматлари, активларни бошқариш каби йўналишларда фаолият олиб борувчи йирик халқаро ташкилотлардан бири саналади.\n«Ўзтрансгаз» АЖ Ахборот хизмати\n11:37 / 22.08.2021\nЎзбекистон газ саноатининг юраги – Газлига сафар\n11:29 / 20.08.2021\nУлуғбек Сайидов «Ўзтрансгаз»дан кетди, ташкилотга янги раҳбар тайинланди\nГазпромбанк «Ўзтрансгаз» АЖ лойиҳасини 300 млн долларга молиялаштиради\n2020 йилда Ўзбекистонда энг кўп зарар ва фойда кўрган корхоналар рўйхати эълон қилинди


Янгиер шаҳар адлия бўлими\nИнсоннинг ҳаёт кечириши, жамиятдаги ўрни, ҳатти-харакатлари албатта атрофдаги кишиларга ҳам боғлиқ. Бир хатони қилиб, сўнгра пушаймон бўлиш кўпчиликни ажаблантиради. “Сўнги пушаймон эса, ўзинга душман” – дейди доно халқимиз. Қилғилиқни қилиб, хатосини тан олмаганлар эса ўз виждони олдида жавоб беришга асло шубҳа йўқ. Лекин, жамият ва қонун олдида жавоб беришга ҳам мажбурдирлар.\nАзизанинг ота-онаси ҳам фарзандининг ҳамшира бўлиб, оқ халат кийиб, инсонлар саломатлиги учун посбон бўлишини ният қилар эди. Аммо, инсон саломатлигини асраш жуда катта фидоийлик ва масъулиятни талаб қилишини ўйлаб ҳам кўришмади. Азизанинг ўқиб, илм олиб, машаққат эвазига ҳамширалик касбини эгаллашига ва интилишига тиббиёт коллежи ўқитувчиси Абдураҳим ака кабиларнинг ноинсофлиги халал беради. “150 АҚШ доллари эвазига дипломлик бўлишинг мумкин” дея унинг ишончига киришга ҳаракат қилди. Бундан Азиза бироз ажабланди. Абдураҳим ака бир неча бор “пулинг бўлса чангалда шўрва” – дея уни фикрини чалғита бошлади. Албатта, инсоннинг йўлдан урадиган унинг нафси. Бекорга халқимиз “Нафсим мани балодур, ёнар ўтга соладур” – дея айтмаган.\nШу ўринда, бир ҳолатга эътибор берсак, жамиятимиздаги жирканч иллат, пора олиш ва беришни ким содир этмоқда? Ўқимишли, тўрт нафар фарзанднинг отаси, жиноятни тушуниш учун ҳаётнинг тажрибаси етарли бўлган бу шахснинг ҳатти-харакатига атрофдагилар жимгина кузатувчи бўлиб турган бўлса. Наҳотки бирор киши “Тўхта! Ҳаромдан топган пулни фарзандларингнинг луқмасига айлантирасанми?” – демаса.


Хорижий нашр Ўзбекистонни "Йил мамлакати" деб атади\n15 апрел 2021, Тошкент вақти: 01:32\nБританияда чиқадиган нуфузли The Economist журнали Ўзбекистонни “2019 йил мамлакати” деб эълон қилди. Нашр фикрича, сўнгги йилларда мамлакатда муҳим ислоҳотлар амалга оширилгган.\nНашр 3 йил муқаддам Ўзбекистон собиқ Совет Иттифоқи диктатураси, ўта шафқатсизлик билан бошқариладиган ёпиқ жамият бўлганини, . режим маҳкум диссидентларни қайноқ сувга ташлаб ўлдирганини, аҳоли терим пайтида пахта далаларида ишлашга мажбур қилинганини эслаб ўтган.\n"27 йил мустабид бўлган Ислом Каримов 2016 йили ўлгач, ўрнига бош вазир Шавкат Мирзиёев келди. 2018 йили Хавфсизлик хизмати бошлиғини ишдан бўшатганидан сўнг, жаноб Мирзиёев ўтган йил давомида жадал ислоҳотларни бошлади. Унинг ҳукумати асосан мажбурий меҳнатга барҳам берди. Мамлакатнинг машҳур турмаси ёпилди.\nЧет эл журналистларни таъқиб қилишга барҳам берилди. Бюрократларга илгари одатий бўлган кичик бизнес субектларидан пора олиш тақиқланди. Кўпроқ чегара ўтиш жойлари очилди, бу Марказий Осиёнинг чегараларга бўлинган бўлгаларини бирлаштиришга ёрдам берди", деб ёзган журнал.\nThe Economist таҳририяти.фикрича, Ўзбекистон ҳали узоқ йўл босиши керак, аммо 2019 йилда ҳеч бир мамлакат шу қадар илгариламаган.\nАйни пайтда Human Rights Watch (HRW) ташкилоти президент Шавкат Мирзиёев Ўзбекистонни ислоҳ қилиш учун “баъзи қадамлар”ни қўйгандан сўнг “ислоҳотларнинг ушбу руҳи”ни сайловларга ҳам "юқтира" олмагани учун таассуф билдирди.


Аёл ҳақида ҳақиқат — Dilkashradio.com\nАссалому алайкум гўзаллар. Аёл эркак кишидан кўриниши билангина эмас, ички характери ва фикрлаши билан ҳам фарқланади. Бугун биз аёлга Муқаддас Калом фикри билан ёндашамиз. Муқаддас Калом аёлнинг вазифаси, яралишдан мақсади ва табиати ҳақида бизга кўп нарсаларни очиб беради. Муқаддас Калом аёлнинг пайдо бўлиши ҳақида шундай дейди: “Сўнгра Парвардигор Эгамиз: “Одамнинг ёлғиз бўлиши яхши эмас, унга муносиб шерик яратаман”, деди. Шундай қилиб, Парвардигор Эгамиз тупроқдан ҳар хил ҳайвонларни ва ҳар хил қушларни яратди. Худо: “Бу жониворларни одам кўриб қанақа ном бераркин”, дея уларни одамнинг олдига олиб келди. Одам ҳар бир жонивор учун ном танлади. Одам ҳамма чорвага, қушларга ва ёввойи ҳайвонларга ном берди. Лекин ҳамон унга муносиб шерик йўқ эди. Шу боисдан Парвардигор Эгамиз одамни қаттиқ ухлатиб қўйди.\nОдам ухлаб ётганда, Худо унинг қовурғасидан биттасини олди ва қовурғанинг ўрнига эт қоплади. Парвардигор Эгамиз одамнинг қовурғасидан хотин кишини яратди ва уни одамнинг олдига олиб келди. Шунда одам айтди: “Ниҳоят, бу менинг суякларимдан пайдо бўлган суякдир, Менинг этимдан яралган этдир. У Хотин, деб аталгай, Чунки у эркакдан c яратилгандир.” Худованд аёлни эркак учун яратди. Худованд одам Атонинг ёлғиз бўлмаслиги унга суҳбатдош ва дардкаш бўлиши, севиши ва севилиши учун аёлни яратди. Худован Сулаймон орқали ҳам шундай деган: “Икки киши бир кишидан кўпроқ иш бажара олади, улар ўз меҳнатлари учун яхши тақдирланадилар. Агар биттаси йиқилса, иккинчиси турғизади, лекин ёлғиз бўлганнинг аҳволи чатоқдир, у йиқилса, турғизишга ёнида ҳеч ким бўлмайди.” Киши ёлғиз бўлса, унинг тушкунликка тушиши ва ҳаёт зарбаларига енгилиши тайин.\nХудованд аёлни нафақат эркак учун яратди, балки аёлдай нозик ва бетакрор ҳилқатни эркакдан яратди. Шунинг учун биринчи марта аёлга назар ташлаган эркак шундай деди: “Ниҳоят, бу менинг суякларимдан пайдо бўлган суякдир, Менинг этимдан яралган этдир. У Хотин, деб аталгай, Чунки у эркакдан яратилгандир.” Аёлнинг ҳаётдаги роли ва унинг муҳтожликларини аниқлашда унинг эркак кишидан олиб яратилгани борасидаги ҳақиқат ўта муҳимдир. Аёлнинг ҳаётдаги ўрни Муқаддас Каломда аниқ қилиб айтилган: “Хотинга эса шундай деди: “Ҳомиладорлигингда ғоят азоб бераман, Машаққат ила бола туғасан. Аммо эрингни қўмсайверасан, Эринг эса ҳоким бўлади сенинг устингдан.” Каломда айтилганидек, аёл эркакдан, эркак учун ва унинг шарафи учун яратилган. “Аёл киши эса эркак кишининг улуғворлигини акс эттиради. Ахир, эркак аёлдан эмас, балки аёл эркакдан яратилган.\nХудонинг каломи қораланмаслиги учун, улар ўз эрлари ва болаларини севадиган, рўзғорга жонкуяр, вазмин, иффатли, хушфеъл, эрларига бўйсунадиган бўлсинлар. “Ўшандан буён, хотинлар туққанда лаънат туфайли дарду азоб чекадиган бўлдилар. Бироқ шунга қарамай, агар улар камтару бамаъни бўлишса, Масиҳга бўлган имонда собит қолиб, меҳр–оқибатли бўлиб, тақводор ҳаёт кечиришса, нажот топадилар.” Аёлни “рўзғорга жонкуяр” бўлиши унинг ҳаётдаги асосий вазифасини белгилайди. Оила аъзоларининг саломатлиги, ҳонадонининг осойишталиги ва покизалиги аёлнинг масъулияти чекига тушган вазифадир. Бугун фикримизча жуда кўп карьера қилишни истайдиган аёлларга айнан юқоридаги оилапарварлик етишмаётгандек. Худованд иродасига кўра, эр-хотин бир-бирларини руҳан қўллаб-қувватлаши ва бир-бирларига тиргак бўлишлари керак.